url: =Habakkuk 2:4 na ii gen Upna :: ZOMI DAILY\nposted on 19 February 2015 at 7:10 pm Lomkholna: Article, Biakna, SuanghDal\nHabakkuk in hih lai munah Babylonian mite a genna hi a, a diakdiakin Babylon kumpipa a kawk phadiak hi. A kiphasak, a kihisak, a gilo mi pen amah le amah kimasuanin Pasian’ tungah kinga lo hi. Ahi zongin diktang mi, thumaan mi ahih leh Pasian tungah kinga tawntung hi.\nHih LST mun in ‘A gilo mite suakta lo ding a…’ a cih ciangin Babylon tungah a genna hi a, tua khit ciangin Babylon mah bangin upna tawh hi lo-in ukzawhna tawh a kiphasak peuhpeuh tungah a genna zong hi pah hi. Upna pen utna hi lo hi. Utna pen upna hi lo a, tua mah bangin upna pen ukna hi lo hi. Upna pen upmawhna zong hi lo hi. Zomi Christians te upna thu sangin ukna (ukzawhna) thu le ut peuhpeuh thute tawh kibuai zelzel kha hi. Ih ut leh ki-it zel-in ih ut leh ki mudah zel hi.\nUpna ih cih pen lungduai taka Pasian’ gelnate ngak tinten a kul upna hi a, diktang ngah thumaan mite in bel Pasian in a kammalte pel lo-in tangtung sak ding hi cih um pah lian uh hi. “Thumaan mi/ diktang mi a upna tawh nungta ding hi” cih hih Habakkuk 2: 4na pen Thuciam Thak sungah dapphah pi-in na kikoih a, mawhnei mite hehpihna hanga upna tawh kitankhia ding ahihna thu na bulphuh hi (Romans 1: 17). Tua ahih manin Christians te upna tawh a nuntak kul masa hi (Hebrews 10: 38-39).\nHih Habakkuk le Thuciam thak ii gen upna hang aa khuasak zia namte in zawhngeuno pen a pi in a tuah lengleng bangin Pasian’ ong tuahtuahna le ong maikaihna tungah muan tawntungna le Pasian’ kamciamte tungah hun hamsa\npen hunte nangawn ah zong zawngno in a pi ang ah a kiluai lingleng bangdan-a upna muanna tawh kibawm lingleng aa khuasak zia ahi hi. Upna ih cih pen piansaknate nangawn Pasian kampauna tawh leitung le vantung piang a, tu-a ih muhtheih nate a om nailopi panin hong piang hi, ci-in ih upna bek mah tawh a thei ih hi hi (Heb. 11: 3).\nTatkhiatna thu ah zong note’ upna hangin Pasian’ ong hehpihna tawh hotkhiatna a ngah na hi uh hi. Note’ thalawhna hangin a ngah hilo-in Pasian’ ong piakkhong ahi hi. Note’ hanciamna (sepna/gamtatna) tawh a ngah hilo na hih manun na kisialhna ding uh a thu omlo hi (Eph. 2: 8,9). Piansaknate thu ah zong na up kei leh na hai zo ding hi. Tuamah bangin tatkhiatna thu ah zong na up ziauh kei a, nang le nangin a hoih a pha zo ding kisa-in zing ciang thai ciang na cihcih se leh bangmah hong kilamdang ngei lo ding-a na ziakai-in hun na lap kei lel kha ding hi. Hoih hun ngak ding hi lo-in ih hihna bangbang tawh Pasian’ hehpihna tokhom mai ih zuat pah ding hi zaw hi.\nPrevious: ZRO Eastern Liaison Office, Thailand pan a 67 veina Zomi Namni ading sapna lai\nNext: Leitung ah Vangam piang thei ~ JK Kam


timestamp: atn

url: =Kumpi Masate 19 | Siantongluan\nKumpi Masate 19\nAhab in Jezebel kiangah Elijah hih khempeuh leh namsau tawh kamsangte khempeuh a thah khitna thu a gen hi.\nTua ciangin Jezebel in Elijah kiangah kamtai khat sawlin, "Zing ciang tubang hunin amaute na thah bangin nangmah ka hong thah kei taak leh pasian-te in kei hong dawm kei ta hen," cisak hi.\nTua ciangin amah lau a, kithawi-in a suahtakna dingin paikhia a, Judah-te khua Beersheba tungin tua lai-ah a nasempa nusia hi.\nAhih hangin amahmah gamlakah ni khat lam pailai-in poding kung nuai khatah a tu hi. Tua ciangin amah in a sihna ding thu ngenin, "Phazo hi; tu-in Topa aw, ka nuntakna hong la ta in; bang hang hiam cih leh ka pate sangin kei ka hoihzaw kei hi," a ci hi.\nTua ciangin poding kung khat nuai-ah amah lumsukin a ihmu hi. Tua laitakin vantung mi khat in amah lawngin ama kiangah, "Tho in la an ne in," a ci hi.\nAmah khuadak a, ama lutang gei suang sa tungah a ki-em moh khat leh tui hai khat na om hi. Amah in tuate ne-in dawnin lumkik hi.\nTua ciangin Topa vantung mi a nihveina hong paikikin amah lawng a, "Tho in la an ne in; tua hi kei leh nang-a dingin khualzinna haksa lua ding hi," a ci hi.\nTua ciangin amah tho a, an ne-in tui dawn a, tua an thahatna tawh Pasian mual Horeb ciangdong sun sawmli leh zan sawmli sung a pai hi.\nTua ciangin leihawm khatah amah tungin tua lai-ah giak hi. Topa in Elijah hopih a, "Elijah, hih lai-ah bang hih na hi hiam?" a ci hi.\nAmah in, "Vanglian Pasian, Topa a dingin ka huaiham mahmah hi; bang hang hiam cih leh Israel mite in na thuciamna nusia-in, na biakna taute lawnkhia uh a, namsau tawh na kamsangte that hi; kei, kei bekbek ka omlai hi. Amaute in kei nangawn thah dingin hong zong lai uh hi," a ci hi.\nTua ciangin amah in, "Paikhia in la, mualtung, Topa mai-ah ding in," a ci hi. Tua ciangin Topa in hong nawk a, a lian a khauh huihpi in mualte semkhamin Topa mai-ah suangtumte sukham a, ahih hangin huihpi sungah Topa omlo hi. Huihpi nun a daih khit ciangin zin ling a, ahih hangin zinling sungah Topa omlo hi.\nZinling khit ciangin meikuang om a, ahih hangin meikuang sungah zong Topa omlo hi. Meikuang khit ciangin aw neem neu khat a ging hi.\nElijah in a zak ciangin a puan tawh a mai tuamin paikhia a, leihawm lutna-ah ding hi. Ama kiangah aw khat hong ging a, "Elijah, hih lai-ah bang hih na hi hiam?" a ci hi.\nAmah in, "Vanglian Pasian, Topa a dingin ka huaiham mahmah hi; bang hang hiam cih leh Israel mite in na thuciamna nusia-in, na biakna taute lawnkhia uh a, namsau tawh na kamsangte that uh hi; kei, kei bekbek ka omlai hi. Amaute in kei nangawn thah dingin hong zong lai uh hi," a ci hi.\nTua ciangin Topa in ama kiangah, "Pai in, Damaskas gamlak na lampi-ah ciahkik in. Na tun ciangin Syria gam kumpi dingin Hazael sathau na nilh ding hi.\nTua ciangin Israel kumpi dingin Nimshi tapa Jehu sathau na nilh ding hi. Tua ciangin nangma mun-ah kamsang dingin Abelmeholah khuami Shafat tapa Elisha sathau na nilh ding hi.\nJehu in Hazael namsau panin a suakta peuhpeuh that ding hi. Elisha in Jehu namsau panin a suakta peuhpeuh that ding hi.\nAhi zongin Baal mai-ah a kun nailo, amah a nam nailo mihing tul sagih Israel sungah ka sit ding hi," a ci hi.\nTua ahih ciangin tua lai panin amah paikhia a, ama neihsa a bawngtal kap sawmlenih tawh lo a kho Shafat tapa Elisha mu a, amah a sawmlenihna tawh a kho ahi hi. Elijah in ama gei nawkin ama tungah a puan lawn hi.\nTua ciangin amah in a bawngtalte nusia-in Elijah nungah tai a, "Ka nu leh ka pa kam vaikhakin hong namsak phot in; tua ciangin nang kong zui ding hi," a ci hi. Amah in Elisha kiangah, "Paikik in; nang hong khaktan ka hi hiam?" a ci hi.\nTua ciangin amah a zuihna panin ciahkik a, a bawngtal kolte la-in a bawngtalte go a, a sate bawngtal kolte tawh huanin mite tungah pia a, amaute in a ne uh hi. Tua ciangin amah kithawi-in Elijah nung zui a, ama na a sem hi.


url: = Tinaung Takluem 1 THESALONICA 1\n1 Sawl 17:1Paul, Silas le Timothy te in, Pa Pathian le Topa Jesus Christ sung a om Thessalonica pawlpi te tung ah: i Pa Pathian le Topa Jesus Christ tung pan in thuthiamna le thinnopna note tung ah om tahen.\nThessalonica Pawlpi te Upna\n2 Note theampo atu in Pathian tung ah tatsat ngawl in lungdam ka ko uh hi, ka thunget na uh sung ah hong pawk tawntung khu hi;\n3 I Pa Pathian mai ah na upna uh taw na sep na uh, itna taw in na sep uh te le i Topa Jesus Christ sung ah na lametna uh taw na thuakzawkna uh te kong phawk tawntung uh hi;\n4 Kong it suapui te awng, Pathian teal sa te na hi uh hi, ci ka he uh hi.\n5 Banghangziam cile i lungdamna thupha sia note tung ah kam bek in hong theng ngawl hi, ahihang Tha Thiangtho sung ah vangletna le thinmuanna tampi taw hong theng hi; note hang in note sung ah kote bangbang mihing khu ziam, ci na he uh hi.\n6 Sawl 17:5-9Taciang note in Pathian thu sia haksatna tampi le Tha Thiangtho kung pan hongpai lungdamna taw sang zo na hi uhkom in, kote le Topa nungzui te na suak zo uh hi:\n7 Tua ahikom Macedonia le Achaia a om thu um theampo tung ah ette tak te na hi tavun.\n8 Bangbangziam cile note tung pan Topa thu hong thawn sia Macedonia le Achaia bek hi ngawl in, Pathian na upna uh sia mun tatuam ah ki zel kakoai hi; tua ahikom thudang bangma ka son tuan tu om ngawl hi.\n9 Banghangziam cile note kung ah bangbang in hong tum khu ziam, ci thu ahizong, a nungta le a thuman Pathian na seam tu in milim te kung pan in Pathian kung ah bangbang in kihei nu ziam, ci thu ahizong;\n10 Taciang hongpai pheang tu Pathian thin-ukna pan in hong suaktasak le thina pan a thawkiksak a Tapa Jesus vantung pan hongpai tu na ngak na thu uh ahizong, amate in hong tangko zo uh hi.\n1:1 Sawl 17:1\n1:6 Sawl 17:5-9


url: =Leitung pasal khempeuh lakah akumtam penpen in akiciamteh Japan papikhat sita (kum 113) :: ZOMI DAILY\nposted on 21 January 2019 at 1:51 pm Lomkholna: Japan, News, Sawltak, World\nLeitungbup pasal khempeuh lakah akum atampenpen in aciamteh ahi Japan papikhat sita cih CNN te’n pulakkhia uhhi. Tua leitung ah akum atampenpen in akiciamtehpa ii aminpen Masazo Nonaka kici a, ama ii akum phazah pen kum 113 ahihi.\nMasazo Nonaka pen 2018 April khasung in Guinness World Records te’n leitung ah anungtalai pasal khempeuh lakpanin akum atampenpen hi ci’n apulakkhiat uh ahihi. Ahi zongin Masazo Nonaka pen Sunday ni in sita hi ci’n Japanese Public Service Broadcaster NHK te’n genkhia uhhi.\nMasazo Nonaka pen Japan gamsung aom tuikulhkhat ahi Hokkaido Island khua ah apiang, ateeng hi a, 25 July 1905 kumin asuak ahihi.\nMasazo Nonaka pen Sunday ni in a innkuanpih te’n anak nawnlo in aomlam mukhia uhhi. Tuaciang in amazat Doctor kizasak in, tua Doctor inzong Masazo Nonaka pen sita hi ci’n gencianna neikhia hi. Masazo Nonaka pen Saturday ni in bangmah cinailo, acidamlai hi a, ahi zongin Sunday ni ciangin nakzo nawnlo in asiziau ahihi.\nMasazo Nonaka pen abeisa April 2018 kumin Guiness World Records te’n leitung ah pasal anungtalai lakpan akum atam penpen in ciaptehna apiak uh hi a, tuahun laitak in amahpen kum 112 leh ni 259 aphaklaitak in pahtawina apiak uh ahihi.\nMasazo Nonaka pen kumtampi bangci danin nungtahiam cihtawh kisai in amahpen nasep akhawlzawh Retirement khitciang in nisim in Newspaper simzel, Sweets leh Cakes khawng nezel, TV enzel, SUMO Wrestling cihte enzel cihbangin ahun beisak in nungta hi ci’n Guinness World Records te’n genkhia uhhi.\nMore: Japan gamsung misipuah kidemna kibawl in numei khatin akhatna ngah\nAbeisa in leitungbup pasal khempeuh lakpan in akum atampenpen in akiciamteh pen Jiroemon Kimura hi a, amahpen kum 116 leh ni 54 nungta hi. Tuapa pen abeisa June 2013 kumin hong nusiakhin a, tuakhitzawh Masazo Nonaka pen leitung pasal khempeuh lakpan in akum atampenpen in akiciamteh ahihi. Sawltak #zomidaily\nPrevious: A khauh mahmah lungtangte akhel itna ~ Dong Mung\nNext: Malaysia ah biakinn sumpi RM50 agu pasalkhat kha 9 sung thongkiading in thu kipia\nInterview with Dr. H Kham Khan Suan (Banaras Hindu University)\nMandalay ah galvan thaupi pawlkhat leh mi 3 kiman ~ ZD


url: =MSS 8: Sanggamnu Nasep - Zomi Adventist Innkuan\nYvonne Mushimiyimana, 27 Rwanda\nYvonne Mushimiyimana in High School Music Concert ah lasa dingin lawp takin senthuh hi.\nPheituam kigak sitset te a lawmte’ kiang panin kawm hi. Stage tungah a din ciangin a kilangh mahmah dingin kizem hi. Tua khit ciangin a siam tawpin la sa hi.\nA mankhit ciangin, sang naupang honpikhat in hong umcih ngeingai uh hi. “Bangdia na talen lei sungah phum cipcip mawk na hia?” ci-in khat in dongh hi.\n“Tu-a kipan nikbawk tual na ten khawl ta oh. Hihbang dialdual Seventh-day Adventistte’ kizepziate leh nang’ melhoihna leh na lasiamna kikaih kei,” khat in na cih beh hi.\nYvonne in tua bang aa ki pahtawinate nuam sa ahihmanin, tua concert khit cianga ki bawl lai ding, dance party ah a laam dingin a kisapna-ah pai lai dingin khensat pah hi. A khaanpihte lakah Seventh-day Adventist khangno pawlkhat te ahih uh leh Sabbath dawn kikhawm dingin ciah pah vingveng uh hi.\nSabbath zingsang ciangin, a ngeina mah bangin, Yvonne zongh hong kikhawm hi. Ahizongin pawlpi makaite in amah leh a Adventist lawmte mi li laampawi ah a pai lam uh thei hi. Tua sangnaupang nga te daan ki pia hi. Li te in ni dang ciangin Sabbath a palsat loh nadingun kamciam pia uh a, ahizongin Yvonne in ahihleh thuum lo hi.\n“Ke’n bel thuum zo kei ning. Lasak leh laam ut lai ing,” ci-in pastor kiangah gen hi.\nSabbath ni kikhop hong khawl ta hi. A puansilh dan, a kizepdan hong kheel in, a lampai nangawn hong tumdang ta hi. A pai na khempeuh ah mite in khawl liangin en uh hi. A sawt lo in, a sang vuah hong kilangh mahmah ta hi.\nAmah ngiat in a sakding la hong phuah tawm theih lailai ciangin a kilatna hong khang semsem hi. A phuah masak penpen sang campus sungah kizai ziahziah mai ahih manin, syate le sangnaupang te in a ngaih ngeingai uh ciangin lungkim mahmah hi.\nYvonne’s nuntakzia thak in, amah manlah sak mahmah ahihmanin a class pawlkhat lap lo zel hi. Tua dongmah mat hoih tawh a lai zo ve ve hi. Tua bangin class maantakin a kah loh hangin grade hoih a ngah veve manin a syate in lamdang sa-in dongh zel uh hi. A dawn danding a theih lian loh hangin, a lungsim sungah, a nu’ thungetsakna hang hi dingin ummawh hi.\nRwanda’ khuapi, Kigali, aa university ah Yvonne in pop star khat a suahzawh nadingin nakpitakin hanciam hi. Amahmah Sister Yvonne kici-a, music studio minthang mahmahte ah la va khum hi. Music video te bawlin, bar te leh night club te ah va lak in, va laam zel hi. A puansilhte maih sak mahmah in, pop star khat tawh kilawm kituak dingin ki zeem hi. A bil langkhat ah bilbah thum ta bang bat in, a nak ah zongh nakbah bat hi. A pumtungah meltuamtuam tattoo ki sun lai hi.\nRwanda nisuahna lam aa teng a nulepate dah mahmah uh a, a pa’n sum khak nuam nawn lo hi.\nAhizongin Yvonne nungkik tuan lo hi. Concert khawng panin a ngah sum tawh a kikhom zawh loh lam a theih ciangin, khuapi sungah numeite’ puansilhte zuak dingin hong hanciam ta hi. Tua khit ciangin tanlang syamah hong sem hi.\nTua bangin tanlang naupang te’ mai-ah Jean bombi tom tiuteu khawng tengin, kizepna namkim tawh a din ciangin naupangte lungsim buaisak mahmah hi. Inn a tun uh ciangin naupangte in a nute’ kiangah tattoo te nakbahte khawng hong ngen ta uh hi. Tua bangin a syamah thak nu un, a tate uh huzaap mang khin ahihna nute in a theih uh ciangin tanlang khan ah hong kituah in a lungkimlohna uh va pulaak uh hi.\nSee also MS1: A Kisam Mi Tuakkha\nTua lungkimlohna thute in Yvonne lungnuam lo sak mahmah hi. Zumkhak hunte ciangin night club te ah va laam zel ta leh a lungnop lohna veng tuan lo hi. Bang cih ding cih thei zo nawn lo hi.\nNi khat, inn ah a tut hithiat laitakin, a veng vua Seventh-day Adventist biakinn panin awletna tawh thu kigen khat galzaak hi. Tua sermon pen za nuam khol lo hi. Thakhat thu-in lupna khan sungah ki kalhnelh in, music ngaih tak in hongg hi.\nA zing ciangin, thugenpa in sermon dang khat gen leuleu hi. A ni thumni ciangin zongh gen lai hi.\nA veng vuah Ruyenzi Seventh-day Adventist Pawlpite in nipikaal thum sung effort a bawl uh ahi hi.\nAtawpna lam ciangin, Yvonne in kiseel zo nawn lo in tua sermon na ngai ta hi. Thugenpa’ kammal in a lungsim khamuang sak ahihmanin biakinn ah va kikhawm ta hi. A tawpna ciangin ki tuiphum a, Pasian a dingin a aw’te ki-ap ta hi.\nTu-in, Yvonne kum 27 phata a, syamah sem hi. Pasian phatna la phuah le sak thuah in, a pawlpi vuah numei makai lakah nungak amah bek ahi hi.\n“Kei ut bangin ka gamtat laitak nangawn in muanhuai takin hong cing gige Pasian tungah ka lungdam mahmah hi. Amah’n hong kem lo hi zenzen leh tu-in ka sihkhit meel ki thei lo hi” ci hi.\nA diakdiak in Lai Siangtho thumaan tawh a makaih den a nulepate’ tungah lungdam phadeuh hi. Paunak 22:6 sungah thumaan khat mukhia hi. “naupang khat a neulai-in lampi maan tawnsak lecin a teek dongin lampial nawn lo ding hi.\n“Ka neulai-a ka nu hong thuhilhna in hong kem veve hi, cih ka tel mahmah hi. Pasian kiang panin ka pialkhiat saam hangin, ka nu’ kammalte ka lungtang sungah om den hi” ci hi.\nSee also Khe Neilo, Nuntakna Thak\nPrev post Lam hilh Aksi\nNext post HSS 8: PATHIAN LEH THUTHLUNG


url: =Makai Hoih Kisam. A gelh - Lian Muan Kim - Laibu Saal\nHome > Thuluui/Articles > Makai Hoih Kisam. A gelh - Lian Muan Kim\nMakai Hoih Kisam. A gelh - Lian Muan Kim\nMakai Hoih Kisam\nA gelh - Lian Muan Kim\nMi khempeuh ih sep theihloh na khat peuhpeuh a sem ding leh maban a bing tawh a kibat laitak nangawna kongvang amu veve ding, mite lungkiain a dinkhawl laitak un ma a nawt veve ding, mite lungkiat laitaka ma a pang veve ding makai kisam hi. Mite'n: Hithei ken teh, acih laitak un, hi thei ding hi, ci-a gualzawh na ding lampi a zong teitei makai kisam hi.\nKhatvei Asia gam nitumna lama om Phrygia gam pen Gordius in uk hi. Gamhoih gamnuam khat ahih manin hau mahmaha, a hauh bek hilo-in Gordius in a gam sungah kilemna tungsakin mipite' phattuam na ding le mipite hoih zawk na dingin thukhun tuamtuam khungin pilvang takin uk hi.\nA omloh lai tak Nangawn a,\nA pia thei ding\nMakai hoih Kisam.\nTawlkhat khit ciangin Gordius in Jupiter dawibiakna innpi pan khuasung a kimuhna mun khatah khauhualpi khat khihcip hi. Tua khauhual mong selcipin kuamah theisaklo hi. Kum tam simsim a uk khit ciangin Gordius si-a, ahih hangin a khauhual khih pen om lai hi. Mun tuamtuam le gam tuamtuam pan hong pai mite in tua khauhual kikhih dan lamdang sa-in paakta mahmah uh hi. Tua leh pawlkhat in: Mi lian mahmah khatbek in hibang bawl thei in teh, ci uh hi. Ahi zongin tua biakinnpi-a thugen pa in: Na cih bang mah un a maan hi. Ahi zongin hih khauhual a phel thei khat om leh tua pa pen lian zawlai ding hi, ci-in dawng hi. Tua ciangin khualzin mite in: Bang na cihna hiam, ci-in a dot uh leh: Hih khau a phel zo pa'n leitung uk ding hi, ci-in dawng kik hi. Tua khit ciangin gam tuamtuam pan kumpite' le galkap mang tampite hong pai uha, tua khau kikhih pen velvel uh hi. Ahi zongin kuamah in khaumong mu zolo ahih manin tua khau kituaci nusiat hi.\nKum 100 tam simsim hong bei khit ciangin Gordius zong kitheikha nawnlo-a tua khau kikhih bek cian lai hi. Tua kawmkal ah nisuahna lam pan Phrygia gamah galkap mang khat hong tung hi. Tua pa' min in Alexander hi-a, Greece gam khempeuh a lakkhit ciangin Asia gam lam a do dinga hong kipan ahi hi.\nTua leh Alexander in: Gordius khaukhih koi-ah om hiam, acih leh Jupiter biakinnpi ah kipai pih hi. Gordius' khaukhih amuh ciangin: Hithu tawh kisai bang kigen hiam, ci-in a dot leh, hi khau a phelzo pa in leitung uk ding hi. Ahih hangin kuamah in phel zolo hi, ci-in kidawngkik hi. Alexander in zong tua khau hoihtakin a velvel hangin a mong amu zo peuhmah kei hi. Phamawh sa lo hi. A namsau dokin tua khauhual satnen manga: Khau mong mu lua kisa-in tum tampi suah ing, ci-in kiko hi. Tua khitphet teh Asia gam lamah galkuan vingveng hi. Lametna a om loh laitak nangawna, lametna a pia thei veve ding makai hoih kisam tawntung hi.\nTopa in Ama lungsim a tuak mi zong khin-a tua pa pen Israelte' makai dingin ciamteh khin hi (Samuel masa 13:14).\nJerusalem khualu khuataw kileh in la khuadak kawikawi in. Leikiu khempeuh zong in la, citak taka a gamta, thumaan thutak a zong Khat beek na muh leh hi khua' mawhna ka maisak ding hi (Jer 5:1).\nAmite’ A makaih ding mi\nZakoh le a innkuan pihte ahi zongin mi tampi in kialpi tuak ding cih thei ahih manin Pasian in makai Joseph na khangkhiasak hi. Israelte in gimna tawlna, kolbulh khaukhihna, gilkial dangtaakna thuakin nisa khasa nuai ah nasem uh hi. Tua laitakin sila hihna pan a honkhia ding makai kisam ahih manin Pasian in Mawsi na khangkhiasak hi. Siampi gina a neih loh laitak un Samuel, kumpi hoih a kisaplaitak un Davuih na khangkhia sak hi. Jerusalem biakinn puahphatkik hun lua mahmah napi makai ding a om loh laitakin Pasian in Zerubbabel na khangkhia sak hi. Thukham theilo lua uh ahih manin thukham hilh dingin Ezra khangkhia sak hi. Kulhpi ciangkik dinga a kipan ngam om lo-in a lungkiathuai mahmah laitak in Pasian in makai hoih Nehemiah na khangkhiasak hi.\nTopa Zeisu leitungah a huntom mahmah ahih manin a nasep ban a zom ding mi kisam mahmah hi. Khuadak toa mipite a-et ciangin a cing ding omlo tuute tawh kibang uh ahih manin nungzuipite ahi zongin ama nasem ding mitampi na tel hi. Tua bangin Pasian in Ama mite' a ding a kisap hun leh a kisapna uh tawh kizui-in makai na khangkhia sak hi.\nUpna tawh gupna kingah ahih lam a thei om nawnlo phial ahih manin Martin Luther na khangkhia sak hi. Laisiangtho thu a thuk zawa a kitheih semsem na dingin John Calvin, Zwingli le Pasian thuthuk thei makai dang tampitak na khangkhia sak hi. Tua kawmkal ah gupkhiatna thugen mit pianpian ahih manin sangmang masa mahmahte ahi Moravian pawlpi phuan dingin Count Nikolous Ludwig von Zinzendorf na khangkhiasak hi. Pasian na naksep mahmah kawmkal ah a tapa in sihsana, tua zawh kum 4 ciangin a zi in zong sihsan mah taleh a sih dong mah sangmang nasep sem hi. America khanlawhna a tun na dingin Jonathan Edwards le Pasian nasem dang tampi na khangkhiasak hi. Gammial tam lua mahmaha, tua gamte ah khuavak a puak dingin David Brainerd kici pa American Indian-te' kiangah, William Carey India ah, Adoniram Judson Kawlgam ah, Hudson Taylor Sengam ah, John Geddie Aneityum ah, David Livingstone Africa le gam tuamtuamte ah Pasian in Ama nasem ding makai tampitak na khangkhiasak hi.\nMakai hoih tampi Khangkhiasak Lai ding …\nNang Na kiging nai hiam!\nI Zogam ah zong gupkhiatna thu hong puak dingin Carson topa, Cope topa leh sangmang pawlkhat khangkhia sak hi. Amau om nawn loh khit ciangin kitagah suah simtham ahih manin makai tuamtuamte Pasian in a hunhun in hong khangkhiasak hi. Upna hanga hehpihna tawh gupna a kingah lam kithei hetlo ahih manin Pasian in Sia Hau Lian Kham le makai dang tampite zangin gupkhiatna bucing kizel sak hi. Tua banah, a kisam bangin tuni ciang dong Pasian in makai hong khang saksak lai hi. Banghang hiam cih leh makai hoih kisam tawntunga, a kisapna dung zui-in mailamah Pasian in makai hoih tampi hong khangkhiasak nuam lai hi. Nang na kiging nai hiam.\n3) Athanasius (ca. 296 - May 2, 373) pen Nicene Council (AD 325) ah omlo hi leh Topa Zeisu in Pasian taktak hilo hi ci-in tuni ciang dong ki-um khaphial ding hi. Arius in Zeisu pen Pasian sanga neu zaw deuhin Pasian tawh kibang lo (heteroousios) hici-a, midang pawl khat leuleu in Pasian tawh kisun (homoiousios) acih laitakin Athanasius in Zeisu pen Pasian tawh kibang sitset (homoousios), Pasian mah ahi hi, na ci hi. Laisiangtho bul theih mahmah ahih manin a upna zong Laisiangtho tawh kituak pah hi. Nicea Council khit ciangin kum 33 bek a phakpat hangin Bishop Alexander laiha, Alexandria khua ah kum 50 sung bishop sem hi. Bishop a sep sung 5 vei bang a pawlpi sung panin kihawlkhia hi. Pawl neilo kisa lua ahih manin: Leitung in kei hong langpan ta, ci ngei hi. Ahih hangin gualzawhna ngah veve hi. Alexandria khua ah bishop a sep laitak in si hi.\n5) Huldreich Zwingli pen January 1, 1484 in Switzerland gamah suak hi. Einsiedeln ah 1516 kumin mipite' siampiza ngah hi. 1519 kum ciangin Zurich khua-a Great Minster pawlpi ah siampi sem leuleu hi. Gupna thu lian ah Luther tawh a kithutuah uh hangin nekkhawm thuah kithutuak lo uh hi. Zwingli upna maan zaw hi. Zurich khua-a Prostestant-te leh a geinai-a Roman Catholic-te ki- siatna hangin tualgal dan khat hong om a, tua gal kidona ah Zwingli October 11, 1531 in si hi.\n6) Nikolaus Ludwig von Zinzendorf (May, 1700- May 26, 1760) pen a suah zawh kalguk khit ciangin a pa in sihsana, kum 4 a phak ciangin a nu in pasal neihsan ahih manin api' khutsung pana khangkhia ahi hi. Wittenburg ah kum 3 sung Law sin hi. Pasian lamlahna tawh kizui in Moravian Pawlpi phut hi. Hih Moravian pawlpi pen sang- mang nasep hat mahmah ahih manin amau kipatkhiatna pawlpite sangin gamdang mun tuamtuamah pawlpi mi a zah thumin tam zaw hi. Moravian pawlpi mi 93 ah khat peuhmah in sangmang na sem hi.\n7) John Geddie pen Scotland gam Banff khua ah April 10, 1815 in suak hi. 1816 ciangin Canada ah lal uha, 1839 kumin Charlotte Mcdonald tenpih hi. 1848 kumin New Hebrides gam Aneityum khua ah pai-a kum 24 sung Pasian' na sem hi. A laibu ciaptehna sungah bang om hiam cih leh Aneityum khua atun kum 1848 in Christian khat zong om nai lo hi. Amah a ciah kum 1872 in lawki khat zong om nawn lo hi, cih kigelh hi.\n8) Jonathan Edwards (October 5, 1703 - March 12, 1758) pen unau 11 lakah a ngana hi-a, amah bek pasal ahi hi. Aman zong tapa 3 le tanu 8 nei hi. Laipil mahmaha, kum 11 a phak ciangin lai tuamtuam gelh kipan ta hi. Kum 13 a phak ciangin Yale College kaha, sangnaupang lakah thugen siam pen leh makai dingin kitel hi. Kum 17 in college mana, tua khit zawh New Haven ah Pasian thu kum 2 sinbeh lai hi. America tualsuakngeite' lak ah Philosophertheologian lian pen khatin kiciamteh hi. A pu Solomon Stoddard' nasep laih in pastor sem hi. 1758 kum in Princeton University ah president thumna suak hi. A tupa Timothy Dwight in Yale University ah (1795-1817) president giatna sem hi. Dwight ih tupa zong Yale University ah 1886 kum in president suaka kizahtak mahmahin Father of the University kici zawzen hi. B.B. Warfield in Jonathan Edwards ih tu le ta kigawm 1394-te' tangthu a kanna ah hibang in mu hi: College siapi 13; College sia 65; thukhen- mang 30, sitni 100; siawanpi 60; galkapbu 75; pawlpisia 100; laigelh minthang 60; US senator 3; kumpi na sem tuamtuam 80 ahi uh hi.\nMakaih Pilna (Laibu)\nItem Reviewed: Makai Hoih Kisam. A gelh - Lian Muan Kim Description: Rating: 5 Reviewed By: Cinpu Zomi


url: =Ngaih Anglai Zal Dingin – 2 ~ Hau Za Cin :: ZOMI DAILY\nNgaih Anglai Zal Dingin – 2 ~ Hau Za Cin\nposted on 13 September 2015 at 9:29 pm Lomkholna: Article, Hauzacin\nNgaih Anglai Zal Dingin – 2\n‘Nunglam mit nei’ a cih bang un a nunglam bekbek ngaihsun in ‘Niangno tu in bangci in a om tam aw, Niangno in tuni bang a sem tam aw, Niangno in tuni in bang puan a silh tam aw… Niangno in tuni in kei hong phawk tam aw… Niangno in ka khualzin hong phawk kha tam aw…. ‘ cih bangin a lungsim ah tuk guah tuiphul bangin phul zuahzuah a, amah bek vanleng kongkhakneu lam nga in a khuisasa hi. Thailand gam tungsan khawng a tun ciang a ngaihsutna sau luata ahih manin a khitui hong naam pilhpelh a, a kinul vatvat ding lah ut pah samlo (kipasal sak phot) ahih manin a dimlet a biang ah hong luangsuk vatvat in, a puan tungah hong taak datdat a, tua ciang bel maizum zong seelzo nawnlo in a puan baan tawh a kinul laplap hi. A gei a tu nupi te in zong theisiam uh ahih manin a mulo a kineih khem uh hi.\nVanleng sungah muamkhum, niangtui, theitui, aksa, ngasa, moh khum…. a tuamtuam hong kihawm hangin a limna mahmah a thei kei a, a gil lah kial si ahih manin nekloh ding lah a piang thei kei hi. Niangno tawh balke leh kawlkai neen bek a nek khop lai un a lim mahmahna ‘ankamlimna’ te a maimang khin hi. Ann lim i cih khawng a ‘ann’ bek hilo a, a ‘thu’ zong kihel hi, cih a phawk hi. Singapore vanleng nungak melhoih maitai siuseute nangawn in a lungtang thalawp sak zolo a, a melhoihna un a lungsim hei zo tuanlo hi. Nai nih leh a lang sung bek ahih hang ngaihkuai Suanno adingin kum kivei bangin hun sau a sa lua hi.\nVanleng sunga mei teng kisumit, vanleng gin kilaih, khuapi guahzu ding mahmah bangin vanlengsung hong niim didia ciangin a lungsim patau sem, kongkhak neute ah a dakkhiat leh a pua lamah tuipi tam deda amu ta hi. Mual neu hong kidawk a, vanleng pei in leilak zuut kha in, a tutna hong kisiing ngangngang a Singapore vanlengtual Changi Airport a tung uh na hilel tak hi. Khatvei zinna ahih manin mipite paina lam amah zong zui deudeu in mite hih bangin a hih tohtoh leh a tawpna ah a van khempeuh duap tai diahdiah khat ah na awk lingleng a, kai khia in mihonte paina lam a manawh leh a nasepna ding HDC Co pan mi khat in na dawn a, a van teng khaisak in a pua lamah Taxi tawh a omna ding inn lam a zuatpih uh hi. “Zomi omlo maw?” ciin a dot hangin a vaidawnpa in, “I don’t thei” ci ahih manin ngaihkuai Suanno Singapore ah nasem dinga pai masa pen hi cih kitel pah hi. Tua manin a lungzuan zong kaan in saang sawnsawn hi!\nVaidawnpa in annekpih a, ciangkang bebek tawh a ne uh hi. “Bangdia khauphan ciang tawh ann hong nekpih hiam” ciin a theisiam vet kei hi. “Noh sikkeu neilo na hi uh hiam, khauphan ciang tawh ann nong nekpih zawzen?” ciin a dot hangin, lawmpa in, “Ko ngeina hi” ci ziau mawk ahih manin cihna ding om tuanlo a, amah zong khauphan ciang tawh annek siam ding akisin pah ngakngak hi. Ann kham ciang min kidongin a kigen uh leh khat in “Suanno” ci, khat in “Tan Bong” ci, a lungsim vuah ki nai mawk hang ei maw… ci tuak uh hi.\nA zingciang nasepna lamah pai khawm uh a, Tan Bong in Suanno a boss te kiangah a puak hi. A boss te in hopih in, nasep zia ding damdam in hilh uh a, theih ding khempeuh laidal tawh pia in, sepzia ding khempeuh tel sak in, a kisap khempeuh a dot khit uh ciangin “Suanno Welcome Lunch” ciin City Hall gei a Hotel lian khat ah sun ann a nekpih uh hi. “Ko, sun ann hizah in lim nek kei ve ung aw” acih hang a lawmte in ann tampi lui zeizai uh a, amah zong a lungzuan mangngilh phial in a ne ziahziah hi.\nNasep hong kipan a, nisim kisintawm hun hong hiphot ahih manin amah zong a buai mahmah hi. Niangno nangawn phawk manlo dekdek in nasep a buaipih hong kulta hi. Ahi zongin Ninoni a tun ciangin nasepna pan ciah baih in, inn ah puan niin khempeuh sawp siang in, tua ciang a lupna tungah bawkkhup dikdek in Niangno ading laikhak hong atta hi…..\nKong it mahmah my lovely sweetheart Niangno aw, …. ”\nPrevious: I min bang? ~ Rev. Khoi Lam Thang\nNext: A ithuai thu lamdang muhthakna (Beautiful Surprise) ~ Pau Sian Lian\nUSA, Colorado pan Pa Johnny Kam Cin Pau (Phaitu, Thangmaan) in hongnusia\nEtteh huaite enteh (1) ~ Thang Siangh\nUS, Illinois State ah Kawlgam mikhat zukhamsul in midang innsung ah pumlutsawm ~ ZD\nNgeina leh Christian Upna (1) ~ Rev. Fr. Damian Dal


url: =The Greatest Generation ~ Hau Za Cin :: ZOMI DAILY\nposted on 29 January 2016 at 10:25 am Lomkholna: Article, Hauzacin\nKa pi leh na pi in a cih zel mah bang un – khua a zin leh khuavak kik ding a nai hi – cih pen mikangte in zong na za uh a, ‘it’s always darkest before the dawn’ na ci uh hi. Tua mah bangin Greatest Generation pen Lost Generation leh Great Depression zawh, Silent Generation ma a om ahi hi. A kizom dan uh Lost Generation – Great Depression – Greatest Generation – Silent Generation cihna hi. Bang hanga Greatest Generation kici hiam cih leh, Tom Brokaw in 1998 kuma agelh a laibu sungah, “Amaute in min deih man leh pahtawi ding ut manin semlo uh a, sep dingin hoih ahih manin sem uh hi. America gam superpower a suaksak amaute hi,” ci hi.\nAugust 2010 a Newsweek World Best Countries cihna sungah USA a khatna ngah nawnlo in No. 11 na ah kiasuk hi. Newsweek in a genna ah, “USA pen tuma kum 10 huna superpower i theih USA pen hi nawnlo hi. Niamkiatna nam khat bek hilo, nam tampi ah niamkiat khinzo hi,” ci hi. Lasimna lam ah college kahsuak tawm deuhdeuh a, leitungah a 12na ah kiasukta hi. Sumbawlna, sum muhna, vanlei tamna, vanbawl khiat tamna, cihte ah tuma kum 10 huna USA pen hi nawnlo hi. Research leh Development diakdiak ah nak kiat mahmah in Patents thak neih ah China in khumta a, engineer a zo zong China ah tamzaw hiaihiai hi. Hih banga a paitoh zel leh tuzawh a sawtlo in vanbawlna phualpi (industry) te in USA pan China ah a vanbawlna uh suan khin ding uh hi, kici hi. Tua manin 2000’s pen Washington Post bangin ‘Lost Decade’ ci liang hi. USA hizaha a kiatna hang pen President George Bush in Afghanistan leh Iraq vai ah hong kipei khialh man hipian ci nuam uh a, Great Depression zawh cianga USA gam a buai mahmah hun laitak uh hi kici hi.\nGreatest Generation te pen Great Depression sunga khangno te hi uh hi.\nGreat Depression hun sungin leitungah sumbawl khempeuh niamkiat a, lungkiat penpen hun hi ciin USA ah kiciamteh hi. USA ah tua bang lungkiatna leh lamet bei kiuhkeuhna lian ahih manin leitung bup lawh khin in leitungbup zong sumbawlna, vanlei vanzuakna ah kia in van in bangmah manlo a, lokhote in a lo vua piangte zuak theilo in vanbawlna (industry) te in zong a vanbawl uh a lei ding omlo hi. Hih hun pen 1929 pan 1940 kikal hun sung hi.\nGreatest Generation te pen Great Depression hun sunga khangno te hi uh a, 1901 pan 1924 kikal khawnga piangte hi ciin kiciamteh hi. Haksat penpen hun in khangno himawk uh ahih manin a hanciam mahmah uh kul a, a nuntakna ding uh a sep uh kul hi, kici hi. Haksat penpen huna khangno ahih manun nasep ding omlo, khasum ngahna ding omlo ahih manin lungkia in om ngiungeu uh hih tuak hi. Mi tampi in thaman ngahlo a nasep kipan in lampi sial, meileng lampi bawl, huan leh lo kho cih bangin nahoih sem uh hi. Tua bang laitak in WWII hong pianga, tampi galkap lut in khasum sanna hong nei uh a, hahkatna leh kuhkalna a lungsim vuah hong lian semsem hi. Gal bei ciang hong ciahkik uh a, lampi hong behlap in, gamsung hong puah uh a, tuni a America a kici lim leh mel hong bawlkhia uh hi.\nGreatest Generation te tuah thute thuneulo hi. Pelh theih lah hilo hi. A mai vuah hehpihna cih peuhmah omlo hi. Lungkiatna lian pen thuak uh hi. Gal deihhuailo pen Nazi galkapte leh Russia Communist galkapte tawh kimaituah uh hi. Ahi zongin a thupina uh a bei ngeilohna ding lampi khat hong kihong a, makaite in mipite kiangah America adinga luang kham ciat dingin kisuanna themcik zong neilo in sawl uh hi. Tua hangsanna in America mipi khempeuh pangkhawm a gam khantohna ding sawlkik kullo in semsak hi. Tua hangin a hamsa penpen dinga mihing in a ngaihsut leitung khempeuh ah a makaipi gam hong suak uh a, a gim a tawl uh phawk kha nawnlo uh hi. A hanciamkhop na uh hanga a tangtut uh global leadership hangin angtangzaw uh hi, kici hi. Tua hangin leitung mite kiangah, “ka nung uh hong zui un,” ciin amau amai ah pai lenlen lelta uh hi. Tuni dong leitungbup in i zui hi.\nA baih mahmah tawh a ngah uh hileh hizah in America thupilo ding hi kici hi. Greatest Generation te haksatna thuakte hanga a lungsim uh a khauh mahmah bangin a sepkhiat uh zong lian mahmah a, a gah zong khum mahmah hi kici hi. A sacrifice uh a tam hang a muhkik uh zong tawmsan lo hi. Greatest Generation sung pan mi minthang tampi om a, tuate lak ah pawlkhat hihte hi.\n1. President John F. Kennedy,\n2. President Ronald Reagan,\n3. President George H.W. Bush,\n4. Evangelist Rev. Dr. Billy Graham,\n5. Cartoonist Charles M. Schulz, etc.\nGreatest Generation te in WWII galdo, galzo, a ciah uh ciang a gam uh puah a superpower a suaksak khit uh ciang amau zoma Silent Generation te in lunglut lah neilo, lunggel lah neilo, hanciamna lah nei tuanlo, khuadakkhiat lah sawmlo, phunlo paulo a a om milmel khit uh ciang amau maia aw tawp tawh a kiko makaite gam itna leh sepna te, thuhoih leh na hoih kihilhnate hong kiam in damdam in a kumkum in a gam hong kia a, mawtaw hoih leh numei hoih a buaipih hunte uh a beizawh sawtpek ciang tu in sangkah ut taktakna kiam, mi dang dem ngapna lungsim neu, a nuam a baih bek tawh semlo a inn neih sawm, gimlo a hauhsawm hong tamta…. tuate hangin kum 2010 taktak ciang USA zong gam hoih kidemna ah a 1na hilo in a 11na hong kia suk dengdang hi. A phawklo a om hang a theite, a gimte bel heh mahmah uh hih tuak hi.\nEi zong i hici thei diam?\n“Banghang a 11na ngah mawk i hiam?” cih thulu tawh Washington Post ah laigelh den thusiam Robert Samuelson in lai siamtakin na at hi. Ama genna ah : USA in sanginn ading sum tampi bei a ahi zongin sangnaupangte siamna dingin sum tampi beilo hi. Sangsia hoihloh man hi kei, principal hoihloh man hi kei, sangnaupangte in sangkah lawpna nei nawlo uh hi (shrunken motivation) ci hi. Laisim uk ngutngutna, tui duh an duha a duhna bei a ci nuam hi. Lawpna i cih pen a om kei leh sangnaupangte in a laisim uh thupi bawllo ding uh hi. Lawpna i cih pen sangpi tun utna pan hong pai thei hi. College hoih ah sangkah nopna pan hong pai thei. Nu leh pa in milian suakdinga hong lametna pan zong kingah thei hi. Ahi zongin tuate America naupangte lungsim ah bei hiaihiai hi, ci hi. America sanginn te ah kidemna leh siamzaw hih ding kitaitehnate kiam a, gimpi a laisim ding cihte sangin siangtho taka kizem a tulai nuntakzia tawh casual taka om hiathiat utna (hips) lian hi ci hi. Tua hangin sangkahlo a lamkal ah vaitham tam in inn leh sanginn kikal ah hun a tamzaw a beisakte ki thuhilhna khauh omlo hi ci hi.\nAmerica ah values breakdown lianpi om hi ci a, Great Generation te sep gah bek ah i ki nga laia amau sep maban i puah ding zahin i puah kei, i sem kei hi ci hi. Khang masate banga gim taka sep sawmna bei in, olno a hauhnopna lian hi. Huih ah leng khat peuh deihna lian a, a manpha a to ding ngaihsutna kiam hi. Tua manin a sawt kikhom ding ki hanciamlo a muhtawma lungnopna hong piapakte ah kibuaizaw ta hi, ci hi. America ah khat leh khat a hoihlama kidemna kiam a, gam leh nam adinga luangkhaam a sepnopna zong khangthak lak ah kiam hi. Tua banga kalsuan dingin zong makaite in mipi hilh ngam nawnlo hi. Na khempeuh a baih thei pen, a na lo thei pen, kidemna a tawm thei pen, van kisap a tawm thei pen kithupisak hi. Thupi i sakte thupilo deuhdeuh hi (values breakdown).\nAmerica ah mawhna kizonsak tam hiaihiai a, mawhpuakna la nuam tawm hiaihiai. A sem nuam tawm hiaihiai, a kawk nuam tam hiaihiai. Mi kua ka huh thei ding hiam cih sangin kua kiang pan ka ngah thei ding hiam cih lungsim lian semsem. Tax khang ding lau semsem, tax tawm leh zong pialo a pelh sawm tam semsem. Tate laisimna a theihpihlo nu leh pa tam semsem, laisim pih sang video games leh movie en khawm nu leh pa tam semsem.\nTua bang ahih sungin tu in India leh China in USA pha dekdek ta hi. Bang hang hiam cih leh amau Greatest Generation te thupisak leh hanciamna lungtang hong nei uh hi. They had values the American Greatest Generation had. Tua thu lianpipi te pen (values) – lungkim pahpahlo ding, mailama manpha ding a kip a kho te bek hanciam ding, kim leh pamte sang nasep hahkat zaw ding, tate tungah lametna lianpi nei dingin tua lametna a tangtunna dingin hanciampih ding. Tuhun pen mi khempeuh in na leh van i kisap khempeuh baihtak in kingah thei tek hi. A kingah pakpak theilo pen thupi i sak thu lianpipite (values) i gente hi. India leh China in tu laitak in America sangin hanciam nuamzaw a, hih bang ahih leh bel Greatest Generation te in superpower a suaksak uh America pen gamhoih kitel simin a 11na hiden mai ding hi.\n“Rome pen nikhat thu a thupi hilo hi” (Rome was not built in a day) cih pen hong phawksak kasa hi. America zong tuni i et suk ziaizuai leh thupi mahmah isa hi. Tua a thupi nadingin Greatest Generation te in haksatna, gimna, sihna nangawn thuak ngamin, thuak in a sep uh ciang hizaha thupi leh leitunga gam khangto pen na suaksak uh hi. Nitum ngeilo gam te khengto in kilamto uh a, ahi zongin a kidop kei uh leh a niamkiat ding uh ahi theilo hi tuanlo hi. Financial market a sem lawmte khat in, “Kawlgam mite a khuak uh hoih mahmah in Mathematics siam mahmah uh, tampi zong ciamteh thei uh; tua manin ka company te un accountant dingin Kawlgam mi ahih nak leh ka la uh hi,” ci hi. Tua mah bangin IT adingin India mi ahih leh deih masa uh hi. Gam ading sem ding, gam ading kuan ding ci a kikoko, a semsem Greatest Generation te zawh a khangthak Silent Generation te in gam leh nam ading a khual nawn melloh mah bangin ei zong i om kha ding cih lauhhuai hi. Eima angsung tek bek sem a, eima mimal lungkimna ding ciang bek i buaipih leh i minam leh i gam in thuak dinga, a tawpna ah a thuak taktak ding eite mah ihi ding hi. ‘Success without a successor is no success’ akicih mah bangin “a ban zom ding omlo lawhcinna pen lawhcinna mawkna takpi” hi takpi ding hi.\nPrevious: Khuahun tungah ki ngalo in Pasian tungah upna tawh ki nga ni\nNext: Malaysia gamsung ah March khadong ni satpi in salaiding\nLungkim huai leh thangah huai mahmah ei Dr. Cin.


url: =Lametna Hoih Nei Ding ~ T. Sawmlian :: ZOMI DAILY\nposted on 29 January 2017 at 1:45 am Lomkholna: Article, Sawmlian\nMihingte, i nuntakna, a sia lam hi-in a hoih lam hi ta leh hong makaih lianpi khat pen mailam a i lametna (hope) ahi hi. Lametna hoih leh hoih lo neihna hangin nuntakna hoihin sia thei hi.\nMihing khempeuh in lametna kinei ciat a, ahi zongin kibang kim het lo hi. Tua i lametna tawh kizui a kinungta ahih manin lametna hoih nei lote in amau adingin hih leitung pen tawlhuai leh kinepna om lo, hih leitungah a omna uh a meetna om loin ngaihsun-in, tua in mailam hun pen a mial leh hoih lo bekbek, hun hong paizel dingin na hoih lo leh kimanna om lo a tun dingin lametna hoih lo nei uh hi. Tua hangin nuntakna pen a manphatna thei a manpha taka zat ding sangin ut bangbang a nuntak teelzaw thei uh a, tua in a hoih lo vanzat tuamtuam, zatui, khamtheih tuamtuam sungah lutpihin, a mulkimhuai mahmah mah-le-mah kithahna (suicide) nadong piangsak thei hi. Tua bang hunah zong, tua bang mite in a lametna uh pen, hih leitung cimtakhuai sa lua, tua pana tawldamna mah a lamen ahi uh hi.\nLeitung a mi lawhcing khempeuh pen lametna hoih tak nei a, tua a lamet uh a tangtung theihna dinga hanciamte ahi uh hi. Siamsin-sangkahna, naupang kepna, nasepna tuamtuam, leh nekzonna kibang lo pipi i sepna munah, tua i sepna hang a hong piang ding bang om? Bang lamen a tua nasem i hiam? cih pen ngaihsut ding a poimawh mahmah khat ahi hi. Nasepna khatpeuh-ah i sem zongin, koimun koimunah i om zongin lametna hoih neihna dingin hun hoih om den hi. Haksatna lianpi i tuak hunin zong hong thakhauhsak leh thuthak hong guan pen lametna hoih ahi hi.\nLawhcinna khawng baih tak leh tomcik sunga ngah ziau theih om (khol) lo hi. Tua ahih manin nakpi taka kalsuan a, haksatna leh buaina tuamtuam pal a, nakpi taka hanciam kisam hi. Tua hun cianga tha hong guan a, lampi thak hong ngaihsunsak leh lungkia lo a maban zop theihna pen lametna hoih neihna hang ahi hi. Lametna hoih nei peuh leng, i haksatna pen zong manpha takin kizang thei hi.\nI Khristian nuntakna mahmah zong ngaihsun lehang, i muh nailoh, i muh theih nailohte upna tawh a lamen mite i hi hi. I mai lamah bang thu piang ding a, bangci bangin leitung om ding cih leh, upna tawh sih khit ciang a ‘nuntakna’ a lamen mite i hi hi. Tua bang lametna nei kei leng, hih leitungah Pasian kisam sa lo kha thei hi hang. Tua tawntung nuntakna lamen i hih manin sih theihna ding lampi pana hong honkhia Jesu Khris pen Hongpa leh Gumpa a sangin, tua lametna in ama kiang tun theihna dingin a nuam hiin, haksatna leh buaina tuamtuam, langdona, bawlsiatna leh thu hoih lo tuamtuam a om zong citak taka kalsuan a, kip taka Topa nungzui thei dingin tha hong guan hi.\nZu dawn mite in lametna nei-in zu dawn uh a, zatui kisun mite in zong lamet nei-in a hoihlohna a theih uh hang kisun veve hi. Sangkahte leh a sawl nu leh pate in zong lametna nei a, na khempeuh lametna tawh a kizom vive ahi hi. Tua hi a, a hoih leh hoih lo gamtatna pen lametna bang hiam tawh kizom khin hi.\nLametna khempeuh bel lamet bang tektek in piang khin lo kha ding hi. A piang thei vet lo ding lametna zong om veve hi. Tua ahih manin, Pasian in ei hong piak siamna manpha taka zang thei leh tua sepna tungtawna midangte in a phattuampih theih ding, tua hang a meetna om thei dingte i lamet thupi kha ding hi. Tua hi lo a, omna peuhah phunphun, na hoih sem thei ding a ngaihsutna hoih nei lo leh lametna kician nei lo i hih khak leh i nuntakna pen midang genloh, eimah mahmah in zong kimanna om lo kisa kha ding a, lampi siazaw sem lam hong zuatpih kha ding hi.\nGenthei, simmawh, bawlsiat hi a kithei-in lungkhamin na tha a nem kha hiam? Ngaihsutna hoih leh dik nei thei nawn lo zah dongin lungkia in na om kha hiam? A taktak pen tua bang hizenzen lo hi. Ngaihsutna hoih, lametna dik neihna dingin a kaai lua om ngei lo hi. Mi khempeuh in a neih/tuak uh haksatna pen nang bekin na tuak na sa kha hiam? Lametna hoih nei kik peuh lecin tua in na ngaihsutna a hoih lamin makaih ding a, na haksatna tungah na gualzo-in, na nuntakna pen manphasa-in, tua in a lianzaw sem lametna hong neisak ding hi.\nTua ahih manin i ngaihsut ding a thupi pen ahih leh, ‘bangci bang lametna nei ka hiam? Ka lamet a hoih takpi mah hiam? Pasian thu tawh a kituak hiam?’ cih hi ding hi. Lametna hoih neihna hangin nuntakna nakpi takin nuamin manpha thei ahih mah bangin lametna hoih lo neihna hangin nuntakna sia thei mahmah ahihna thu phawk ding kisam hi. Tua ahih manin ‘lametna hoih/dik’ nei in.\nDaihna Cabin || 22012016\nPrevious: Zomi Innkuan Australia makai thakte ~ Khaibawi\nNext: Zogam khuapi Tedim gamhuam ah gilsan vei tam ~ Zingsol


url: =3. NGAIHSUTNA MAAN : T Sawm Lian – FGA Tulsa\nJanuary 21, 2019 Comments Off on 3. NGAIHSUTNA MAAN : T Sawm Lian Zokam FGAIM\nLungsim ngaihsutna maan pen kumpi David in zong a kisapna leh manphatna theician mahmah hi ding hi, “Pasian aw, keima sungah lungsim siangtho hong piangsak inla, a thak a maan ngaihsutna ka sungah hong guan in” (Late 51:10) ci hi.\nRobert Hastings in, “Panmun hoihna leh omna munin lungnopna hong tun lo hi. Nangma lungsim tawng pana lungnopna na deih leh deihlohna zaw-in lungnopna hong tun hi. Lungnopna na deih taktak leh deih taktakloh nangmah ki-encian masa inla, na deihna na theihcet zawh ciangin lungnopna pen nang tungah hong tung ding hi” ciin gen hi.\n19 Lungnopna pen tuabang leltak tawh ngah theih ahi ding hiam? Lungnopna a pianpih tawh a kibang mi tampi om a, tua mah bangin lungkhamna tawh a piangkhawm hi a kithei mi bangzah hiam om veve hi. Bang ciang hiamah maan kha ding hi. Ahih hangin, i pianzia pen i kum tawh kituakin kikhek zel hi. Tua ahih manin, hih munah sin ding thupi mahmah khat om a, i pianzia-ah – gitlohna, sinsiatna, leh khankhiatna hoih lo pana khangkhia i hi zongin, ngaihsutna maan leh hoih nei dingin ei le ei kibawltawm theih ahi hi, cih thu hi.\nDavid in Goliath a zawhna tawh kisai hih bang lamin na ngaihsun ngei hiam? Goliath pen mi ngeina tung lam, gal hang leh gal siam, kuama zawh theihloh hi-a mite theih ahi hi. Tua bang mi pen David in a muh ciangin, “Bang hangin huapa galkhat panin en leltak na hi uh hiam?” ciin dong a, a ute in, “Kote bangin zawh theihloh ding a lian ahihna mu lo na hi hiam?” ciin dawng uh hi. David in, “Zawh theihloh dinga lian hi loin, suangtang tawh khialh theihloh dinga lian hizaw lo hiam?” ci hi. Tua panin, muh kibang tektek, a etdan leh ngaihsutdan tawh kituakin a siatna lam leh a hoihna lam kimu thei cih kician mahmah hi. Ngaihsutna maan leh hoih, nuntak nuam leh manpha neih theih nading lampi om hi.\nNa hoih leh lawhcing ngaihsunden in\nUS a om, dollar mak tampi a semkhia industrialist minthang Andrew Carnegie in, “Lawhcing dinga ama ngaihsutna a ukcip theite in, a hun hoih neih khempeuh pen lawhcin theih nadingin ukcip thei khin hi” ci hi. A lawhcing thei dinga kingaihsutna-in lawhcing hi-a kitheihna piangsak a, lawhcinna lampi a zui pah cihna hi.\nLawhcinna pen lo khote nuntakzia tawh genteh baih mahmah hi. Lawhcinna ci (seeds) pen tuhin, khutzepin ngak leltak leng bangmahpi i ngahkik kei ding hi. Lawhcinna ci i tuh pen tui buakin, lei hoih tawh vaak kul a, puahin a hihsia theite lak panin i kep kul hi. Tuate i khawlsan hunhunin kiak leh lopa in deepin, i taimangsan lailai leh lawhsapna kiakin deep mang ding hi.\nLawhcin nading leh a hoih lama lametna tawh na ngaihsutna khangsak in. Filippi 4:8 sungah mihing nuntak nading a gen, ‘…. a hoih leh a phattaak thute tawh na lungsim uh na kidimsak un. Tuate in : A maan, a dik, a tang, a siangtho, a deihhuai, leh a pahtakhuai thute ahi hi’ a cih pen maan mahmah hi.\nA phattuam ding nuntak manpha kilangkhiasak in Tua banga a hoih lam tawh na ngaihsutna na uk theih ciangin, mite adingin ngaihsutna leh nasep hoih neih sawm in. Nang le nang na kimuanlahna hong kiam semsem ding hi. Mah le mah kimuanna (self confidence) in nuntak khiatlahna, laigil nuntak manpha taka zat nopna hong neisak ding hi. Tua bang nuntakna na neih ciangin mite in na kianga om nuamsa ding uh hi. Lamdang mahmah, a sia lam a ngaihsunden mi kiang sangin, a hoih lam a ngaihsun theite kiangah mi te’n om nuamsazaw uh hi! Tua bang ngaihsutna maan, phatuam ding, leh nuntak manpha na neih leh, na kianga om peuhpeuhin a hoih lam ngaihsutna tawh thu hong kuppih pah ding uh hi.\nNgaihsutna neu lak panin kidawm in\nNgaihsutna leh ngaihsutdan neu, a kihong lo, midangte kitatloh nadinga a kikhakcip mite lawhcing mawh mahmah uh hi. Sum le pai, neih le lam a hauh uh hangin leitung manphatna leh nopna ciam kha taktak lo uh hi. Tua hangin tua bang mite lak panin kidawm in. Ngaihsutna neu lua-in a hoih lo a sep theih dan en leng :\nNidang lai China gamah niangtui hai kitapsakna hangin kumpi nih kalah kidona piang hi, kici hi. Kum 1325 a The Battle of Zappolino kici Italy gama khuapi nih Bologna and Modena kidona pen tuikhuk a tui khaikhiatna kituhna hang hi leltak a, Europe gam mi in taimangsan khin dektak hi.\nEite in kidona ding liang thu hoih lo i bawl kei ding a, ahih hangin a thuak pen kuamah dang hi loin eimah mahmah i hi hi. Lawhsapna a tunte lakah zong kihel pelmawh ding hi.\nNa thak ngaihsun zelzel in\nA hoih lama ngaihsutna a zang mite in ngaihsutna thak leh thupi deihin zongden uh hi. Tua in lawhcin theih nadinga amau sunga kiphumsim ‘hatna’ pen thaksuaksak zel hi.\nMi pawlkhat in ngaihsutna thak pen mi pil tungtuangte bekin a neih dingin ngaihsun uh hi. Tua bang hi lo a, a hoih lam a ngaihsun, lungsim a kihong mahmah mi khatpeuh in tua bang nuntakzia tawh, a muh nate tung panin na thak muhkhiat ding pen a nuntakzia uah ngeinaseh (habits) uh hi. Midang in gitlohna leh siatna a muhna munah tua bang mite in a bawl hoih ding dan ngaihsutna nei thei uh hi. ‘Leitung a mi thupi Thomas Edison in a muhkhiat na a tamzawte pen, a nasep/bawl khialh a etkikna/a senhoihna pana a muhkhiat hi’ kici hi.\n‘Hoih hi’ na cih mi bangin nungta sin in\nMi pawlkhat in na khatpeuh maan taka a sep phot kei uh leh ngaihsutna maan nei thei lo danin kituat uh hi. Hih pen ngaihsutna maan lo ahi hi. Maan taka sem thei dingin kingaihsun masa phot lecin hong maan lel ding hi! Ngaihsutna maan in na khat peuhpeuh etdan hoih leh maan hong neisak hi. Tua bang sep theih nadingin mi lawhcing leh na hoih semsa hi-a na theih, ‘mi hoih hi’ ci-a na theih khat ‘hi’ sin phot in.\nPiakkhiatna in man nei hi\nAfrica gama missionary Albert Schweitzer in, “Midangte na sepsak a, i itna lahkhiat leh panpih nopna lungsim pen mihing nuntakna a kem thupipen ahi hi” ci hi. Midangte adinga nasep leh kipiakkhiat nopna lungsim pen manpha mahmah hi.\nGeneral Mills board chairman khat ahi Harry Bullis in a company salesmante kiangah, “Na van zuak sawm uh pen mangngilh kei unla, midangte adinga na hoih na sepsak ding lam uh thupingaihsutzaw un” ciin kam vaikhak hi.\nSum na bawl ciangin a meet bekbek lametna sangin, na van zuak zanga midang na panpih nopna lianzaw hen, tua hi leh na lawhsam ngei kei ding hi. ‘Tuni in bangzah kikhawng ka hiam?’ cih sangin, ‘Tuni ka sai pana ‘service’ ka piakkhiat zangin mi bangzah panpih ka hiam?’ cih kidong zaw lecin na nuntakna in sum bek simsiam loin, midangte panpih manphatna zong sim siam ding hi.\nZoplai ding >>4. NGAIHSUTNA MAAN TAWH MI MAINGAT


url: =Kuala Lumpur, Monorail meileng Station tungpan in numeikhat kiasuk in sipah :: ZOMI DAILY\nKuala Lumpur, Monorail meileng Station tungpan in numeikhat kiasuk in sipah\nposted on 24 September 2017 at 7:52 pm Lomkholna: Malaysia, News, Sawltak, World\nMalaysia, Kuala Lumpur khuasung kikawmna in akizang Monorail meileng Station tungpanin numeikhat kiasuk in sisuakpah cih theStar pan kiza hi. Tuni Sunday ni in Times Square gei aom Imbi Monorail Station ah thupiang ahihi.\nTua numeinu pen Vietnam gammi hiding kici a, Jalan Imbi Monorail Station inndawl 3rd Floor panin akiasuk kici hi. Dang Wangi OCPD Asst Comm Mohd Sukri Kaman in agenkhiatna ah tuni sunlam 1:22pm hunpawl in hih buaina Incident omhi ci’n Police Station ah hongki zasak cihi.\nPalik thunei te genna ah tua numeinu pen Vietnamese National khat hi in, kum 20 gualpawl aphapanding khangnolai khat cihi. Athu akician in akitheihlian nailoh hangin, hih Vietnam numeinu pen Monorail Station panin atuaksuk hiding in ki ummawh cihi.\nInnsangtung panin atuahsukna ageinai mahah ama Bag khat kimu in, tuasung ah Passport leh ama vanzat pawlkhatzong kimu hi. Passport sung aki etsak ciangin, hih numeinu pen abeisa September 10 ni in Malaysia gamsung alutpan, atungpan kici hi.\nVideo: Vietnamese woman killed after falling at Jalan Imbi monorail station\nChinaPress te genkhiatna ah hih numeinu pen innsangdawn dawl 3 na panin akiatsuk ciangin anuai ah dawl 1 na tusuk masa cihi. Tuateng atuksuk ciangin apumpi pen sikzum tawh kisunkha masa in, tuakhit ciangin anuai leilak lampi tungah kiasuksuak leuleu ci uhhi.\nAgei ah amukha Eye Witness te genna ah hih numeinu pen akiatsukma in bangmah lungsim nawngkaina neihtuaklo ci uhhi. Amah leh amah amawk tuahsuk hiding in ki ummawhlo hi. Anuai lampitung Concrete atuksuk ciangin amaitawh akhuplam in Platform tawh kisaksuk leuleu hi.\nRelated: Kim Jong Nam thahna ah akihel Vietnam gammi Doan Thi Huong thu tawmkhat\nAluanghawm pen Kuala Lumpur Hospital (HKL) kipuakphot a, asihna ahang taktak pen hoihtak in ki kanciansan cihi.\nPolice te’n amau muhna ciangciang ah hih numeinu akiatna ah akisawnkhia cihte, gitloh gamtatna Crime bangmah omlo, kimulo ci uh a, akiatzia, koicikiat, banghangin kia cihte kitheician nailo hi. Tulaitak asihna ahangpen Sudden Death cihciang tawh ki ciamteh phot hi. Sawltak #zomidaily\nPrevious: Kuala Lumpur khuasung ah Motorcycle 500 val kizui ngelhngelh (Charity Event)\nNext: Ki vuknelh sak kei in ~ Tdkhen


url: =President Trump ii Twitter Account tawmveisung ki suksiatsak :: ZOMI DAILY\nposted on 4 November 2017 at 12:23 am Lomkholna: News, Sawltak, USA, World\nUS President Donald Trump in alimzat mahmah ama Personal Twitter Account pen Thursday ni in tawmvei ki suksiatsak citciat hi. President Trump ii Twitter siatna ahang, athu akikan ciangin Twitter Company sungah nasem khatin realDonaldTrump pen Deactivated nabawlsak cimawk hi.\nThursday ni pen tua Twitter Employee adingin Twitter Company ah anasep atawpni “Last day” cihi. President Trump ii Twitter Account pen akigawm in Minute 11 sungbang ki ngahlo, ki siacip in, realDonaldTrump ci’n kizongleh “Sorry, that page doesn’t exist!” cih Error Message bek kidawk hi.\nHih Twitter Account asiatna vaitawh kisai in President Trump in Friday ni in ama Twitter tungmah ah hih anuai abang in lai gelhkhiapah hi.\nPresident Trump ii Twitter Account ah anungzui Followers bekbekzong 41.7 Million Followers bang phakhinliang a, ama laigelhkhiat khatpeuhpeuh pen ki lunglut mahmah cihding ahihi.\nPresident Trump ii Personal Account asiat hangin, US President adingin Official Account akibawl ahi POTUS Twitter Account pen bangmah kisiatna omlo hi.\nTwitter Company te’nzong hihbang in US President ii Twitter Account aki suksiat sakna ahangpen hoihtak ka kankhiading uh a, hihbangdan apiankikloh nadingin ka hanciamding uhhi ci’n genkhia hi.\nVideo: Twitter employee deactivates Trump’s account on last day\nTwitter te’n akhuanung ah apulakna ah hihvai pen hoihtak aki kanciankhit ciangin President Trump ii Twitter Account asiatna pen ki mukhia hi. Twitter Customer Support ah nasem Employee khatin anasep tawpniding in ana suksiatsak ahihi. Athu pen hoihtak kanbeh in Full Internal Review kibawlding hi ci’n genkhiakik hi.\nMr. Trump in Twitter pen 2009 March kha pekpan in azattoh hi a, Twitter tungtawn in agelhkhiat Post bekbekzong 36,000 bang phakhinta hi.\nRelated: Donald Trump in cimawh dongtuak te ama ipsungpan $1 million piakhia\nTwitter akici Social Media Platform pen limzat mahmah a, ama Policies pulakna inzong limzat phadiak hi. Tuaban ah gamvai ah aki dempih Political Opponent tezong Twitter tungtawn in cigiapgiap theizel hi. (Zomi sungah laisim mi pawlkhat te’n lai kigelh khatpeuh a utbangbang in Comment ah kosukgawp, cisuk gawpgawp uhhi. Tua Comment te kidawngkik in akhialhna akilat ciangin maizum uh a, khasiat paunuam pongmawkzel uhhi.) Sawltak #zomidaily\nPrevious: Khuado Pawi Brisbane ahzong nuam ei\nNext: India pasal khatin gilzang sungpan in siktukilh 639 ki lakkhiat sakthei\nDahna Pulakna : Mangpha Tg. Kam Mun Mang, Kum 15 (Hatlang beh)\nGalpi khatna le nihna thu ~ Job Cinpi


url: =Rom Laikhak 14 | Siantongluan.net\nRom Laikhak 14\nRom Laikhak 14 |\nUpna neu mite pawlbawl un la, na ngaihsutna uh a kituah kei leh zong mawhsak kei un.\nMi pawlkhat in na khempeuh ka nektheih ding hi, ci-in ngaihsun uh hi; ahi zongin upna neute in anteh bek ne ngam uh hi.\nTua ahih manin a ne mite in a tang mite simmawhbawl kei hen la, a tang mite in zong a ne mite simmawhbawl kei hen. Bang hang hiam cih leh a ne mite zong Pasian in a san mite mah ahi hi.\nMi khat nasemte tungah kua in thu khen thei ding na hi uh hiam? A gina leh a ginalo a khen dingpa pen amau Topa ahi hi. A Topa un hoih hi, a cih leh a kipsak zawhna ding vangliatna nei ahih manin a kip hi lel ding uh hi.\nMi pawlkhatte in ni khat peuh adang sangin thupi zaw hi, ci-in ngaihsun uh a, pawlkhatte in ni khempeuh kibangkim hi, ci-in ngaihsun uh hi. Tua ahih manin a kuamah peuh in amau hoihsakna thu ciantakin thei ta uh hen.\nNi khatpeuh thupi diak hi, ci-in a tang mite in Topa a pahtawina-in a tang ahi uh hi. An khempeuh a ne mi in zong Pasian tungah lungdamna ko-in ne uh ahih manin Topa a pahtawina mahin a ne uh ahi hi. Nekdingin kilawmlo hi, ci-in a nelo mite in zong Pasian tungah lungdamna mah ko ahih manin Topa a pahtawina mahin a nelo uh ahi hi.\nAma-a ding bekin kuamah nungtalo a, ama-a ding bekin kuamah silo hi.\nI nuntak leh Topa-a dingin a nungta ihi a, i sih leh zong Topa-a ding mahin a si ihi hi. Tua ahih manin i si a, i hing zongin Topa-a ihi hi.\nHih thu hangin Khrih pen a site leh a hingte Topa ahih theihna dingin hong si-in hong nungtakik hi.\nTua ahih leh bang hangin na Khristianpihte uh tungah thu khen a, bang hangin simmawhbawl thei na hi uh hiam? Thukhenna a thuak dingin Pasian mai-ah eite khempeuh a ding ciat ding ihi hi.\nLai Siangtho sungah, "Kei pen a nungta ka hih mah bangin ka mai-ah mi khempeuh hong kun ding a, Pasian ka hihna thu mi khempeuh in pulak taktak ding uh hi, Topa in ci hi," ci-in a kigelh hi.\nTua ahih manin a kuamah peuh in i gamtatna ciat Pasian mai-ah a va kigentel ciat ding ihi hi.\nTua ahih manin khatlekhat kimawhsakin thu kikhen kei un la, i Khristianpihte i puksakkhak lohna ding, a dongtangsak ihihkhak lohna dingin ngaihsun ciat ni.\nTopa Jesuh tawh kipawlin a lungsim ka theihna tawh, na khat peuhpeuh ama thu-in a dawizek om hetlo hi, ci-in teltakin ka thei hi. Ahi zongin mi khatpeuh in dawizek hi, ci-in a ngaihsut leh ama-a dingin a dawizek hi pah hi.\nAn khatpeuh na nekna uh hangin na Khristianpihte lungnopmawhna na piansak uh leh itna lungsim tawh a gamta na hi nawn kei uh hi. Na an nekna uh tawh, Khrih in a sihlawh mite siatna ding piangsak kei un.\nTua ciangin note in hoih na sak uh thute, midangte in a sia-in a genkhak loh theihna dingun na gamta un.\nBang hang hiam cih leh Pasian Ukna pen nek leh dawn tawh a kisai thu hilo a, Kha Siangtho hangin i ngah Pasian deih bangin gamtatna, kilemna, lungdamna, cihte hizaw hi.\nHih bang danin Khrih na a sem mite in Pasian lungdamsak a, mite zong a lungkimsak uh hi.\nTua ahih ciangin mi tawh kilem theihna ding, leh kha thu-ah khatlekhat thahatna i kipiak theihna ding thute hanciam ciat ni.\nAnnek huhau-in Pasian sepsa thute susia kei ni. An khempeuh a kine thei ding ahi hi; ahi zongin tua nekna hangin mi khat peuhpeuh a pukding ahih leh a khial ihi hi.\nMidangte in a puklawh theih annekna, zunekna, leh na khat peuhpeuh i kikep ding a man pen ahi hi.\nHih thu-ah no upna leh no ngaihsutnate, Pasian tawh note kikal thu hisak un. Amau lungsim sungah man a sak bangun a gamta zote pen a lung uh nuam mahmah hi.\nAhi zongin lunghimawhpipi-in a ne a om leh, a upna uh tawh kizui-in a gamta hilo uh ahih manin Pasian in tua bang mite a mawhsak ding hi. I upna bangin gamtatlohna peuhpeuh mawhna ahi hi.\nTedim Lai Siangtho / Laibu: Rom Laikhak 14


url: =Solkha tang nuai ah Tedim khuapi (2) ~ Hau Za Cin :: ZOMI DAILY\nposted on 17 January 2015 at 1:25 pm Lomkholna: Article, Hauzacin\nSingapore pan ka dinkhiat dingin angkawi Cingpi leh ZIS Vice President in hong kha a, tun ahih leh Myanmar Football League ah CEO khat leh Lai Siangtho sanginn ah Principal khat in hong kha ahih manin ka khamuang mahmah a, ka zin khak loh ding bang ka dah phial hi. Ka zin kik ciang ka muamkhum puak taang in laibu puak ding thupizaw ta ding cih ka lungsim ah hong om mahmah hi. Zomi te mailam ding i khualna in inn lam ciah ciangin Lai Siangtho sanginn ading, pilna sanginn adingin cih bangin a manpha leh go cing ding laibute kipuak zo leng manpha zaw kaan ding hi cih ka phawk hi.\nKawlpi Cidam in Tung: Gelsa bangin Zangkong pan in Kawlpi cidam in kitunga, Mandalay ah vanlengtui thun sung bek mah minute 15 khawng kikhawl a, kilengto suak pah ahih manin a hun maan in kitung thei hi. Kawlgam vanlengte zong a hun maan mahmahta himawk hi!\nKei hong dawn dingin Zomi khangno makaite leh Rev. Kathawn zong Kawlpi vanlentual ah na om uh a, Zomi hih mah nuam ngaungau hi. Ka zin sim in uipi vai tung banga lut khualkhual cih omlo in mipi hong tangsak dingin ka Zomi pihte in hong dawn den ahih manin tua mahmah Zomi a ka pian hampha ka kisakna khat hi. Ka paitoh suakna ding leh Tedim ka tunna ding khempeuh gelsa in na koih uh a, hong tonpih ding leh hong buaipih ding zong na koih khin uh hi. Khattang in omlo in hong vaan ding zong hong kigelsak cih ka theih ciang kei leltak hizah a hong kibawl ciin ka lungdam luat manin ka nehno phial mai hi. Zomi te Vaphual bang ki itna kiam deklo hi cih ka mu hi.\nZangkong pan lah vanleng sungah Zomi mihau Pu Suan Pau tawh tuang khawm kha in lam tawntungah ka holim thei uh a, amah bel mipil leh mithupi in om in kiniamkhiat takin hong hopih hiathiat a, ken Sia Pau zong cilo in Zongeina danin ‘Pa Pau aw’ ciin ka sam a, aman zong naupang khat e hong ci lo in ‘Sia Cin aw’ ciin hong sam ngeungeu hi. Mipilte tawh kikhawl leng ei pawl pen a kiphasak tawh kibang dekdek in kiniamkhiat mahmah, kamsiam mahmah kisam sam semsem hi. Mi a pil, a hauh semsem leh a kiniamkhiat semsem, maingap a baih semsem na himawk ei, guai!\nPu Pau tawh ka holimlim uh leh amah pen inn lam vai kinawh khat a om mana ciah hi in Kawlpi ah khawllo ding Tedim ciahsuak ding nahi phawphot in, “Sia Cin aw, nang zong Tedim tungsuak nuam na hihleh ka mawtaw ah hong tuangin,” hong ci a, Khangluite in ‘nunglam sabah’ acih bangin ‘lamet loh hamphatna’ hi a, “Aw” lah cipah ngam samlo in, “Nang zong hong zui ding hau nicia,” ka cih leh, “Awng hi,” hong ci a, kei zong lungdam takin ka sang a, ka zui pah hi. Zomi sungah min nei mi thupi hibang tawh kikhawl kha ding cih ka ngaihsut ciang hampha leh angtang kisa in ka tuang pah hi.\nKawlpi pan ka pai ding uh ciangin Sia Pau in, “Sia Cin, nang a mai ah hong tu o,” hong ci a, “Hilo e, nang ading hi, tua tutna pen,” ciin ka nial hi. Ahih hangin nial zolo ka hih manin ka tu a, aman ka tuanna uh mawtaw hong hawl ziahziah in Kawlpi khuasung ka kheng pah uh hi. Kum 60 valta, ka pa khangual ding khat in mawtaw hong hawl cih pen ka koiteng hiam hong nuamlo sim a, kei man hong hawlzaw ning ka cih ding lah ka mawtaw hilo ahih manin ka kisuanglah pian hi. Nitum, khuazing mateng aman hong hawl ziahziah ahih manin Sia Pau mawtaw hawl ah a tuangkha ka hi sawnsawn a, hampha leh angtang ka kisa mahmah hi.\nCidam in pai zel in Taingen ka khen deuh uh ciangin khua hong zing ciaiciai a, Zolengthe te hong khuang ciaiciai in Pengpelep vasate zong a giahna ding uh panin hong ham ciaiciai a, “Pengpelep, pengpelep” ciin ham ziahziah uh hi. Ko lah nawh tai semsem in ka tunna ding uh ka zuan vangvang uh hi. Munkhat lamto ka tun uh ciang mawtaw kisia khat na om a, a tuangte pen SkyNet TV bawlte Zangkong pan Tedim ah hong zin ahi uh hi. A mawtaw uh kisia ahih manin na khawl uh hi. Ka mawtaw hawl uh Sia Pau upa tapa Pa Ginpu kiangah, “hong huh in” ci uh ahih manin aman zong mawtaw khawlsak in, “bangci a?” ciin a dot leh amau zong a siatna theilo uh hi.\nPa Ginpu in, en en in a upmawhna khat a dawt leh mawtaw hong nungta thei pah lian hi. Tua mawtaw pen Japan mawtaw hi a, Japan lai vive tawh kiat hi. “Nang Japan lai sim thei na hiam?” ka cih leh “Sim thei keng”. “Tua leh nang a siatna thei na hiam?” ka cih leh, “Thei tuan kei ing, ahih hang ka upmawhna khat om in, tua san ka dawt leh a dawtkha hi ing,” ci hi. Zomi te in deihtak i ngaihsut pen ngaihsun khiallo hi hang. Zomi te in limtak i et pen a hoihlohna pan a hoihna ding kimu thei hi. Zomite khuak pil hi. Zomi khuak in a bat lah omlo hi. Zomi hih nuam ngaungau liang hi. Zangkong pek pan hong paite theihloh pen Zomi khuak in olno takin minit khat sungin thei ziau, solve ziau hi. Zomite ‘neda mahohbu’!\nTedim Tung Taktakta: Khuamial sungah mawtaw meivak tawh kitai ziahziah a, Sezang khua kitung in, Tedim kigalmuh a, a sawtlo in Leilum khua kitungsuk in, tua pan zan nai 8:00 ciangin Faith Baptist Bible College, Tedim ah GZA Khawmpi a 2veina vaimuak kikhop ka lap to lian uh hi. Sia Suan Pau te in FBBC kongkhak ciang mawtaw tawh hong khato a, kongkhak ah Sia Rev. Suan Khan Lian, Taanglungtup, ZOMUS Central Committee Secretary leh Siamah Dr. Cing Pum Neam, GZA Khawmpi Organizing Secretary te in hong na muak pah in ka vanteng inn sungah hong domlut sak uh a, kei zong mipi kikhopna sungah ka lutsuak pah hi.\nMaitang kilahna na nei khin lian uh a, ka lut hong mu Rev. Dr. Go Chin Zam, Associate Gen Secy, GZA in hong muh ciangin, “A lem hiam?” hong cihna in a khutpi tungto sakin hong lak a, ken zong, “lem mah ei” cihna in ka khutpi tungto sak in ka lak kik hi. Tua ciang maitai takin hong nui a, a sawtlo in kei zong maitang lahna hong nei hi. “Tuni in Singapore pan hong tungsuak Zomi Innkuan Singapore President Dr. Hau Za Cin eite lak ah hong tungta hi; hong ding henla, amah muakna in khut beng ziahziah ni,” hong cih ciangin kei zong lungdam maitak takin ka dingto a, mipi hong muakna thupi kasa a, ka angtang mahmah hi. Zomi hih mah nuam ngaungau ei, guai.\nSia Rev. Dr. Do Suan Mung, General Secretary, GZA in nasia tak in “Pilna” thu hong gen in, pilna a kisapna thu, pilna i neih loh a phatmawhna thu, pilna i zat theih kei leh a neilo tawh kibatna thu, pilna neih khempeuh i beilawh zongin zon ding ahihna thu, a pil gamte hau in a hai gamte zawnga, a hau gamte zong a pil gam a hihna thu, cih bangin kicing takin pilna a manphatna leh pilna neih huai na thu hong gen hi. Pilna nei napi a zanglo mite pen hau mahmah napi a zawng gamtat mahmahte omzia ahihna khawng hong gen ciangin Zomi te i maban pen pilna nakpi takin hanciam semsem ding, a hun lap ding, a hun tawh kituak a pilna ong kilaihte delh ding, a hun lap in pilna i neihte zang siam ding… cih bangin thalakna ding tampi hong kibehlap hi.\nTopa in Zomi te hong makaih dinga tua pilna gam ah pilna tawh i hau dinga, pilna tawh vai kihawm dinga, pilna tawh na kisem ding hi. Pilna tawh inn kilam dinga, pilna tawh innsung kipuah ding hi. Pilna tawh gamsung leh khuasung kipuah dinga, pilna tawh Zomi te in leitung gamdang a khangto sate mah bangin technology leh engineering, medicine leh scientific knowledge kinei dinga, kinei bek hilo in kizangthei ta ding hi.\nKicim man mahmah lo, a gen Sia Mung lah siam mipi lah kilawp tek ahih manin manpha kisa semsem hi. Mipi lah kikhopna sungah dim mitmet in kitu a, tutna kicinglo ahih manin adang va puak thuah uh hi. Khua tuamtuam pan mi kitungkhawm hi a, khua 62 pan pai teng min kikhum hiphot hi. Zing lam ciang zong hong pai ding lamet neilai hi hang. Zomi kikhopna ahih mah bangin zatep omlo, pau ngawh omlo, kithumang diamdiam, a gamlum omlo in sip dide in thu kingai a, lusu leh ihmu omlo in bil kidawh tek hi. Nop panpan ei cih laitak Siapa in a thugen hong tawp ziau a, pilna deih leh pil a ut, pilna thupi a sa Zomi te adingin tom kisa mahmah hi. Pilna thu kigen peuh leh Zomi te in zanhak in zong a kingai nuam ding na himawk hi. Tua zahta in pilna kideihta a, hamphat huai mahmah in, GZA khawmpi a 2veina a thupina kilang panpan hi.\nTopa in Zomi te hong tonpih dinga pilna gam ah pilna tawh nasem ding leh pilna tawh vaihawm diamdiam dingin hong tungsak hong tunpih pelmawh pah tading hi.\n“Tuunsung khat piang Ciimnuai tate” cih la Zogam Lalpu phuah mipi in dingto in kisa ziahziah a, Thugenpipa Siapa mah in Thupha Piakna tawh kikhawm khempeuh thupha hong piak khit ciangin kham hauzacinkisa het lo in tuzan hun tawp ka tung uh hi. “Hong dam maw” ci a kikhutlet ziahziah tawh, “Mangpha maw” ci a zing ciang kimu dinga kinohset tawh, Zomi te mah nuamsa hang ei… Zomi hih mah nuam ngaungau teei ei.\nInnpua ka pusuah leh mawk aw…Tedim khuapi tungah tung Solkhapi na taang zihziah ei…lungzuan huai sam ei. Tangval lai zawlhel lai hileh aw, zawlnu te kiang hawh theihloh zan bang hilai leh maw – lungzuan kan in sang sawnsawn si in cia… ci kawmkawm in ka giahna ding leh ka zin ding ka zuan a, ka lunglenna teng zong bei manlo in Solkha taang sung pan innsungah ka lut kha hi…\nZal mangpha ni i tung Solkha vangtang nuai ah\nZal mangpha man ni laizom Zomi lia leh taang aw\nZal mangpha man ni zalna laikhun tung ah\nZal mangpha tawh taikhua na vaal in\nKa phuah tawm pak hi! (zop lai ding) Hau Za Cin\nPrevious: Malaysia kumpi thunei te’n Refugee te honghua mahmahta\nNext: Kalaymyo thuthang pawlkhat\nKei leh Jesus\nPu Go Za Pau (kum 80, Dopmul beh) in USA, Charlotte khuapi pan hongnusia\nMalaysia Zomi Khuado 2014 Ka Siimna – 7 ~ Hau Za Cin


url: =Tulaai Leitung Thuthang tuamtuam updates Jan 17, 2014\nTulaai Leitung Thuthang Tuamtuam updates Jan 17,2014\nZCD leh GZA te kigawm khawm in Yangon khuapi sung ah Zomi tawh kisai leh 2014 Census tawh kisai mipi maai leh thukan te maai ah thutaangkokhiat na khat January 17, 2014 ni in nei uha, mi 70 vaal pai in thukan 17 pai kilawh cing mahmah hi ci in ZCD GS Pu Gin Kam Lian in genkhia hi.\nOntungding jan 23-24 niciang Kawlpi ah Kawlpi ZCD te innteek sepna tawh ZCD khawmpi leh Zomi bup khawmpi kigawmkhawm in bawlding uha, ZYA in tanu seem in leitung muntuamtuam a om Zomi kheempeuh sam kawikawi uh cihthu kiza hi.\n2014 Zomi namni ongtungding February khasung ah Zogam khuapi khat ahi TUithang khua ah nopci tak leh thupi tak in kibawlding a Leitung muntuamtuam pan Zomi makaai te ahithei zahzah pai in Sial vive kigoding hi cihthu kiza hi.\n2013 Kum sung a Daw Aung San Suu Kyi in minphatna angah na The Act Of Killing akici Video limlah 2013 Leitungbup Video hoih kidemna ahoihpeente kipia Oscar minphatna piakding te lak ah kihelkha hi ci in a director pa in Jan 17,2014 ni in genkhia hi.\nKachin gam leh Rakhaing gam sung a om micimawh te huhnading in Dollar Awn 5 leh alang kipiakhia ding hi ci in UNO te in Jan 17,2014 ni in taangkokhia uhhi. Leitung a acimawh deuh gam 10 lak ah kawlgam akihel khakiau dan ahihi.\nRakhaing gam ah Jan 16,2014 ni in Rohingya kala teleh Palik te kikaal buaina piang a palik zalian khat hingman hi. Hih thutawh kisai in kawl kumpi te in bangmah buaina omkei cipong uh a, ahizong in US leh UN te in hihthu ah sinkham huai mahmah khading ci in alauthawnna uh Jan 17,2014 ni in taankokhia uhhi.\nUSA gam President Obama in NSA National Security Agency te in mipi thu kaai khawm in akepcip nasepna te uh naakpi tak in kikhiam tading hi ci in Jan 17,2014 ni in taangkokhia hi. Hih mun ah adiak in mipi te phone kihona kheempeuh zong anakeem anangaisim den uh ahihi.\nAfghanistan gam Kabul khuapi sung aom Ansai khat migilo ten bomb tawh Jan 17,2014 ni in puakkham sak uh ahihman in mi 21 si a , asite lak ah Afghanistan kumpi lam zalian khat leh UN naseem mi 4 kihel uhhi.\nIndia gam I Minister khat ahi Shashi Tharoor I azi Sunanda Pushkar Jan 17,2014 ni in Delhi khuapi sung aom Hotel sung khat ah asisa in kimu a,amah zong asinkham lua ahitam azi post mortem akibawlna zato mah ah damlo in tun thukin in kipuak hi.\nIndia gam Mumbai khuapi sung aom Muslim te khalam a apa uh icidiam Siapa acidiam Syedna Mohammed Burhanuddin kum 102 Jan 17,2014 ni in si a misi luang ennuam Muslim mipi atul then asim kiphul ziahziah ahihman in mi 18 si in 40 vaal liam uhhi. Syedna Mohammed Burhanuddin Zing Jan 18 niciang kivui ding in ki ummawh hi.\nTutung a peen atuam deuh in Pdf tawh attach ah nasim sak un


url: =Makai Leh Kikhelna. Agelh – Lian Muan Kim - Laibu Saal\nHome > Thuluui/Articles > Makai Leh Kikhelna. Agelh – Lian Muan Kim\nMakai Leh Kikhelna. Agelh – Lian Muan Kim\nMakai Leh Kikhelna\nUt in ut ta kei le hang i kikhelkhel hi. Tam vei simsim i kikhel khit ciangin i nu‘ gilsung pan i suakkhia a, tam vei simsim i kikhel khit ciangin tu a, i hih bang ihi hi. Ha neilo sa in i suak a, ha neilo sa mah in (i teek dong i nuntak leh) i si hi. Leitung ah a om ngei nai hetlo kimlai i omkha a, tawlkhat khit ciangin i om nawn kei ding hi. Lei pana hong kibawl ahih mah bangin lei ah iciah kik ding hi. I phawkkha kei phial zongin nisim in i kikhelkhel hi.\nPasian a kikhel ngei loh hangin a nasep ziate kikhel hi. A mite tawh kizui in khangkhat khit khangkhat hong kilaak zia ahi zongin hong ompih ziate kikhel a, hong makaih ziate zong kikhel hi. Mimal kim ciat tungah na hong sem hi na pi, hong sep zia kibang hetlo hi. A kammalte a kikhel loh hangin i hihna leh i tuahkhak thu tawh kituak in na hong sem a, i omna mun tawh kituak in zong na hong sem hi.\nTua mah bangin makai khat in zong a nasep zia leh a makaih ziate kul le a kisam bangin a khel theih ding thupi hi. Makaih zia leh a hihna a khel ngeilo makai pen bangmah semlo makai ahi hi. Nuntakna leh nuntak zia kikhel in i duh i deih leh i uk zong a kikhel mah bangin khuahun leh khuasak zia zong kikhel ahih manin makaih zia zong a hunhun in khel a kul nate ah khel theih ding ahi hi. A mun a mual, khua le tui tawh kizui in mite om zia khawlzia zong thei a, tua tawh kizui in makaih siam theih ding zong thupi hi.\nZum le hiam, hei le tei tawh ahi zongin thalbawm tawh ahi zongin gal kikuan nawn lo a, thauvui thautang tawh gal kikuan ta hi. Sai le sakol tawh kipai nawn lo a, mawtaw, vanleng le tembaw tawh kikuan ta hi. Ni dang ciangin hihte a kisap nawn loh hun zong hong tung kha ding hi. Suanglai kung kizang nawn lo a, laikung laidal kizang hi. Siktawlai kikhen nawn lo a, computer nam tuamtuam kizang ta hi. Kamtai kizang nawn lo a, phone kizang ta hi. Laito ah lai kitam khiat nawn lo a, email kizang ta hi. Nikten puansilh zia kikhel a, pau le ham, lasak zia zong kikhel hi. A hun leh a mun tawh kizui in nate leh nasep ziate kikhelkhel a, mite ngaihsut zia zong kikhel hi. Hi banga kikhel hun sunga mite makaih theih na dingin makai pa zong kul leh a kisam bangin kikhel a, a makaih zia zong a khel theih ding thupi hi.\nAhi zongin a dahhuai thu khat ah kikhelna khat peuhpeuh a pian theih na ding haksa mahmah vetse a, zong lauhuai mahmah hi. Supna baina piangsak thei a, nusiat a kul zong pawlkhat om sak thei hi. Zongsatsa tampi tak phiat kul a, na thak tampi tak sin kul hi. Ngaihsutna thak neih kul a, a thak in kalsuan kul hi. Bangbang ahi zongin haksa in lauhuai ta leh a hoih zaw dingin kikhelna a pian theih leh khantohna, hamphatna tampi piang a, launa tuamtuam hangin kikhelna a pian kei le lah kiamsukna leh hamsiatna tampi piang hi.\nA pian theih na dingin\nLauhuai in zumhuai phial ta leh kikhelna hanga piang hamphatna pawlkhat i kikup ding thupi sa ing. Noah nuntakna ah cikmah huna a muh ngei nai loh guah zu ding, cikmah huna a zak ngei nai loh tuicin tung ding ahih manin tembaw bawl dingin Pasian in thupia hi. Kikhelna lianpi khat a piang ding hita hi. Tua kikhelna hangin gim mahmah tawl mahmah dinga mi dangte muhna ah zong haivai in zum huai ding hi. Tuipi pan tai 120 bang a gamlatna mun ah tembaw bawl ding, cih pen haivai mahmah hi. Haivai in zumhuai ta leh Pasian thu mangin a kikhelna hangin amah le a innkuanpih teng bek suakta uh hi. Leitung ah mi 8 bek cian lai uh a, nuntakna thak khat kipan kik uh ahih manin kikhelna lianpi khat a piang ahi hi (Pian 7:13). Kikhelna a pian theih na dingin haksa ta leh kalsuan ngamna kisam hi.\nAbiahang ngaihsun in. Ama nuntakna sungah zong kikhelna lian mahmah khat hong piang hi. A gam a lei, a khua a tui, a inn a lo, a it a ngaih teng, a lawm a gual teng, a sumbawl paaibawlna teng nusia-a a theih ngei nai lohna, a zak ngei nai lohna gamah pai dingin kisawl hi. Gamlim om lah hi lo, lampi zong om tuan lo. Lamhilh ding khat beek om lo, a tun na ding na ngawn zong thei tuan lo. Kaw pai ding na hia Abiahang, ci in a dong khat peuh om leh, theilo, cih tawh a dawn kul ding hi. Koi khua pai ding, theilo. Koi lam tawn ding, theilo. Bang hun in tung ding, theilo. Theilo, vive tawh a dawn kul mai ding hi. Pasian in amah sam khia ahih lam a theih lohngal, a theih dang bangmah om lo ding hi. Midangte a dingin haivai a, ama a dingin gimhuai lua hi. Lunglen khuangaih huai mahmah a, zong lungzin huai hi. Ahi zongin Pasian thu a manna hangin haivai mahmah tawh a kibat hang, Pasian in a ciamsa khempeih pia a, zong pia lai ding hi. Bangbang hita leh kikhelna a pian theih na dingin upna tawh kalsuan ngamna kisam hi.\nMawsi, Joshua, Davuih, Elijah, Elisha-te ahi uh zong in Laisiangtho Thak a nungzuipite ahi uh zongin a nuntakna uah kikhelna a pian ding pen lauhuai in haksa ta leh piang sak ngam uh ahih manin makai hoihte hong suak uh ahi hi. Amau le amau kikhel uh a, tua ciangin a nuntak zia uh leh a nasep ziate uh zong khel uh ahih manin a tawpna ah leitung a khel zo uh ahi hi. Pasian mi zatte in leitung a khel ma un, amau le amau kikhel masa phot uh hi.\nSut semsem na hi.\nMakai khat pen mipite a kikhel ma in amah a kikhel kul hi. Tua khit ciangin nate a gelkholh theih ding leh mipite a paipih na ding mun a etkholh theih ding kisam hi. Mipite in khua a phawk ma un makai pa in sep ding bawl ding teng gelkhin ding hi. A gelna tawh kizui in lamlak in a paipih kul ding hi. Na thak khat peuhpeuh a muh masak ban ah, ngaih-sutna thak khat peuhpeuh zong a neih masak kul a, Tua a muhthak na khat peuhpeuh a sep masak ngam na dingin zong hanna a neih kul hi. Kuama theih nailohna gamthak sat dingin kituat leng, makai pa in kuama theihma in tua ‗gam‘ a zon masak kul hi. Amuh khit ciangin zong gamvan dingin a vapai masak kul a, tua khit ciang bek in a nungzuite makaih thei pan ding hi.\nAhi zongin kikhelna khat peuhpeuh hong pian ding ciangin a kikhel nuam lo, makai pa a langpan den mi hong om kha ding hi. Tua bang mite in tanglai a kipan i thuzuih khat peuh ahi zongin i kalsuan zia khat peuh ahi zongin a hoih pen sa den uh a, khel theih dingin ngaihsun thei peuh mah lo uh hi. Pawlkhatte leuleu, kikhelna khat peuhpeuh om leh amau min mang ding sa uh ahih manin kikhel ding, hisa thei lo uh hi. Ahi zongin kul leh a kisam bangin makai pa in a sanna lamah a mite a paipih veve ding thupi hi.\nTua hi-in, makai pa in na khat peuhpeuh a khel ding ciangin hih a nui-a thuthum teng tawh a etkak phot ding kisam hi.\nNa khat peuhpeuh\nA hoih lam a,\nA khel thei ding\nMakai Kimu nuam a,\nZong kizui nuam hi.\n1) Laisiangtho tawh a kituak hiam: kikhelna khat peuhpeuh in na hoih, ahih kei leh na hoih lo piangsak hamtang ahih manin kikhelna khat peuhpeuh neih ma in Laisiangtho tawh kituak maw kituak lo, cih sittel masak phot ding kisam hi. Laisiangtho tawh a kituah leh haksatna tampi a om hangin ma nawt veve ding hi a, a kitukalh a le bel a ngei bang mah in om hithiat lel ding thupi hi. Laisiangtho tawh kituak kikhelna in Zeisu sut semsemna hi a, Amah banga makai hoih i suah na dinga, ma sotna ahi hi.\n2) Laisiangtho tawh a kitukalh hiam: kikhelna khat peuhpeuh a pian ciangin Laisiangtho tawh a kitukalh khak leh tua kikhelna pen Pasian kiang pan a, hong pai kikhelna hilo hi, cih i theih ding thupi hi. Upna ahi zongin biakpiak dan tuamtuam leh nuntak khuasak ziate ahi zongin hong kikhel ciang Laisiangtho mah tawh sittel a, a kitukalh ngeingei leh tua kikhelna pen i nawlkhin ding thupi hi. Tua hi-a, kikhelna khat peuhpeuh hong om ciang ahi zongin hong om ding ciang ahi zongin makai pa in pilvang tak in a sittel phot ding kisam hi.\n3) Laisiangtho tawh a kisai hiam: kikhelna khempeuh pen Laisiangtho tawh a kituak om dinga, a kitukalh zong om in, a kisai kha lian lo zong om ding hi. Biakinn ah bang puan silh dinga, mopawi ah bang puan silh ding, cihte ahi zongin khualak ah bangci om dinga, biakinn sungah bangci om ding, cih zong Laisiangtho in hong gen lo hi. Kikhop kipat ma in la dawng bang zah sa dinga, kikhop bang ci khawl ding; tumging tuatging le kaihging kuihging tuamtuamte zang ding maw zang lo ding, cih zong hong gen lo hi. Ahi zongin i hihna khempeuh pen a kilawm a kituak leh Pasian minthan na dinga ihih ding hong gen hi (Kawlentu masa 10:31). I gennop in bang hiam cih leh, kikhelna khat peuhpeuh hong om ciangin tua thu lian tawh kisai Laisiangtho in hong gen kei leh daitak a i om pah lel ding thupi hi. Makai pa in tua bang munte ah pilvang takin nate mu thei a, a khinkhai theih ding thupi hi.\nMipite in na khat peuhpeuh a hoih lam a, a khel thei ding makai mu nuam uh a, zong zui nuam uh hi. Mite muh loh khat a mu thei ding, a theih loh khat uh a thei ding, a phawkkhak loh uh khat peuh a phawkkha ding leh a khel ngamloh uh khat zong Pasian deihna tawh kituak a, a khel ngam ding makai deih uh a, tua bang makai bek mah zuih tak sa uh hi.\nBanghang in kikhelna thupi a sa, makai pen zuih tak kisa hiam cih leh Zeisu tawh kibang a, i kikhel ding hun kilamen in kingaklah ciat ahih man hi. Kikhelna in i hihna taktak hong phawksak a, i hihna ding taktak pen hong mukhol sak hi (Kawlentu masa 2:9). Hih anuai a, unau kipengte tangthu, thugentehna sim leng…\nUnau kipengte in a nu gilsung uah a om lai un, nuamsa mahmah uh hi. Kimawl zel uh a, diang khawm in lasa khawm zel uh hi. I nu thupi taktak ei ma te; aman a nuntakna hong hawm, ci in kikum zel uh hi. Ahi zongin khat in: lawm aw, hih i nuntakna hong bei ding hi petmah ta. Kei lah, hi pan koi mah paikhia nuam keng; hi teng bek mah ah teng nuam ing, ci hi.\nTua leh a khat in: Ei nial theih lah hi lo a; i nu gilsung pan pusuak leng, a pua lam ah zong nuntakna om in um sam veng aw, acih leh a khat pen in: Piang thei ding a maw, i lai hong kitat leh nungta nawn kei mai ni. Tua ban-ah, a pua lam ah nuntakna om hi, ci-a hong genkik lah om lo a; kua mah hong kilehkik ngeilo pi. Um zo mahmah keng, i nuntakna a bei ding hi ta, ci hi.\nTua leh a khat in: I nu gilsung pan i pusuah ciang i nuntakna a bei ding hi leh i nu gilsung ah i om thaman bang om a! Nu, cih bang a neilo hi mai ve ni aw, ci hi. Tua leh a khat in: Neih loh phamawh hi veh aw; Nu neilo pi in, ei hi tengah bangci tun dinga nu neilo pi in bangci nuntak ding, ci-in dawng hi. Tua leh a khat in zong: I nu na mu ngei beek hia; I lungsim sung bek a, om hi mai ven teh aw. Amah a om dan khat a, a bawlbawl pong hi mai leng kilawm; Nu a nei dan khat in kibawl leng i lungnuam pong aih teh, ci in dawng kik hi.\nA nu gilsung pan a pusuah hun uh hong tungta ahih manin lau mahmah uh hi. Ahi zongin hong suahkhiat uh ciangin a tenna uh ahi a nu gilsung pan hong pusuak uh a, a mit uh hong kihong hi. Lungdam lua in kap uh a: I upmawh na zah sangin a pualam na nuam zawtham ei, ci uh hi.\nMakai Pilna (Laibu)\nItem Reviewed: Makai Leh Kikhelna. Agelh – Lian Muan Kim Description: Rating: 5 Reviewed By: Cinpu Zomi


url: =Thukhente 19 | Siantongluan.net\nThukhente 19 |\nIsrael-te sungah kumpi a omloh hun laitakin, Levi mite khat Efraim mualtung gam mongah peemin, Judah gam Bethlehem panin zineu khat a la hi.\nA zineu ama tungah heh a, ama kiang panin paikhia-in Judah gam Bethlehem khua-a a pa inn-ah ciah a, tua lai-ah kha li sung khawng a om hi.\nTua ciangin a pasal dingkhia-in kam neem tawh a hopih ding leh a ciahpih kik dingin tuanu nungah a pai hi. Amah in a nasempa leh a la nih tonpih hi. A sungpa inn-ah tung a, a sungpa in amah a muh ciangin lungdamna tawh a dawn dingin hong pai hi.\nTua ciangin a sungpa in amah taamsak a, amah tawh ni thum sung a om hi. Tua ahih ciangin amaute in an ne, tui dawnin giakkhawm uh hi.\nTua ciangin a ni li ni zingsangin amaute tho baih uh a, pai dingin kithawi uh hi. Ahih hangin a sungpa in a makpa kiangah, "An tawmkhat ne-in na tha khauhsak in. Tua khit ciangin na pai thei ding hi," a ci hi.\nTua ahih ciangin tua mi nihte tukhawmin an ne-in tui dawn uh hi. A sungpa in a makpa kiangah, "Tuzan taam ding lungkim hoh in la, na lung nuamsak in," a ci hi.\nA pai dingin mipa a din ciangin a sungpa in a taamkik dong mateng kho hi.\nTua ciangin a ni nga ni-in a ding dingin zingsangin amah tho baih hi. A sungpa in, "An ne phot in la, ni a dialh mateng khawl lai in," a ci hi. Tua ahih ciangin amaute in an ne uh hi.\nMipa leh a zineu leh a nasempa a paikhia dingin a din uh ciangin a sungpa in, "En in, tu-in nitak nai-in ni niamta hi; tuzan taam un. En in, ni tum dektak hi. Hih lai-ah giak in la, na lung nuamsak in. Zing ciang zingsangin tho baihin inn-ah na ciah ding uh hi," a ci hi.\nAhih hangin mipa tua zan taam nawnlo hi. Amah dingin paikhia a, Jebus (Jerusalem a cihna) galkhat tung hi. Amah pen tuanna a kivawh la nih leh a zineu tawh ahi hi.\nAmaute Jebus kiang nai a tun uh ciangin ni niam khin a, a nasempa in a topa kiangah, "Hih Jebus mite khuapi-ah zan taam ni," a ci hi.\nA topa in, "Israel mite a hilo, gamdang mite khuapi sungah i taam kei ding hi. Gibeah-ah i paisuak ding hi," a ci hi.\nTua ciangin amah in a nasempa kiangah, "Hong pai in, hih munte khat peuhpeuh va naihin, Gibeah ahih kei leh Ramah-ah zan taam ni," a ci hi.\nTua ahih ciangin amaute in khengin paisuak uh a, Benjamin-te gam ahi Gibeah khua gei-ah ni tum a,\nGibeah-ah pai-in a giak dingin tua khua a zuan uh hi. Amah pai-in khuapisung kongzing laizangah tu hi; bang hang hiam cih leh a zan taam dingin kuamah in a inn-ah amaute sanglo hi.\nTua laitakin puteek khat lo-a a nasepna panin nitak ciangin hong ciah hi. Tuapa pen Efraim mualtung gam pan hi a, amah Gibeah khua-ah a peem hi a, tua khuamite pen Benjamin mite ahi hi.\nAmah khuadak a, khualzinpa, khuapi kongzingah a mu hi. Tua ciangin puteekpa in, "Koi-ah pai ding na hi hiam? Koi panin hong pai na hi hiam?" a ci hi.\nAmah in, "Keima hong paikhiatna Judah gam Bethlehem khua panin Efraim mualtung gam mongah a pai dingin hong nawk ka hi uh hi. Judah gam Bethlehem-ah ka pai hi. Tu-in ka inn-a a ciah ka hi hi. Kuamah in a inn-ah hong tungsak nuamlo hi.\nKa late uh-a dingin buhtu leh gan-an, kei leh na nasemnu leh na nasemte tawh a om tangvalpa-a dingin anlum leh leenggahzu ka nei uh a, a kisam bangmah omlo hi," a ci hi.\nTua ciangin puteekpa in, "Lunghimawh kei in. Na kisapna khempeuh ka en ding hi. Kongzingah giak kei hamtang in," a ci hi.\nTua ahih ciangin amah in a inn-ah ciahpihin late gan-an a pia hi. Amaute in a khe uh silin an a ne uh hi.\nAmaute in a lung uh nuamsakin a om laitakun, tua khuapi mi, mi ginalote in tua inn kimkotah pangin a kongkhak tumgawp uh hi. Amaute in inn nei puteekpa kiangah, "Ama taw ka luk theihna dingun na inn-ah a hong tung mipa hong paikhiatpih in," a ci uh hi.\nInn neipa, amaute kiangah pusuakin amaute tungah, "Hilo hi, ka sanggamte aw; tua bangin gitloh gamtat kei un.\nEn un, hih lai-ah ka ta nungak leh ka zinpa zineu om hi. Amaute hong paikhiatpih ning. Amaute buanin hoih na sak bangun amaute tungah hih un. Ahih hangin hih mipa tungah tua bang a sia gamta kei un," a ci hi.\nAhih hangin mite in ama thu ngailo uh hi. Tua ciangin Levi mipa in a zineu manin amaute kiangah koihkhia hi. Amaute in tuanu buan uh a, zingsang mateng zan tawntung tuanu hih uh hi. Zingsang khuavak dingin a kipat ciangin amaute in tuanu ciahsak uh hi.\nZingsang khua hong vak ciangin a numei hong ciahin, ama topa a omna mipa kongkhakah pukin khuavak dong om hi.\nZingsang ciangin a topa tho a, a khualzin zom dingin inn kongkhak hongin a paikhiat ciangin, inn kongkhakah a zineu lumin sangkil tungah a khutte a kinga a mu hi.\nAmah in a zineu kiangah, "Tho in, pai ta ni," a ci hi. Ahih hangin amah in dawng nawnlo hi. Tua ciangin amah in domto-in a la tungah tuanu koih a, a inn-ah a ciahpih hi.\nA inn-ah a tun ciangin amah in tem khat la a, a zineu lenin a phei a liangin seh sawmlenih suahin sem a, Israel-te gamsung khempeuhah a hawm hi.\nA mu mite khempeuh in, "Egypt gam panin Israel mite a paikhiata kipan tuni dongin hih bang thu piang ngeilo a, zong kimu ngeilo hi. Hih thu ngaihsun un; kikum un la, gen un," a ci uh hi.\nTedim Lai Siangtho / Laibu: Thukhente 19


url: =Zomi leh Naupang, Gelh - CS Dal - Laibu Saal\nHome > Thuluui/Articles > Zomi leh Naupang, Gelh - CS Dal\nZomi leh Naupang, Gelh - CS Dal\nZomi leh Naupang,\nGelh - C.S. Dal (MSc Political Science; BSc (Hons) Economics)\n"Vantung ki-ukna pen naupangte tawh a kibang mite-a' ding ahih manin, tua naupangte ka kiangah hong paipihsak un la, khaktan kei un," (Mt19:14).\nNaupang pattahzia tawh kisai pen sangah hon ki hilhlo, i sinna lah om lo a hihman in I theihna tawm lua hi. Nulepa atam zaw in naupang pattahzia tawh kisai i theihloh man in, i tate apil, asiam, a migi di kim lai, a leh lamlam honsuak theihi. Amau khialhna hi lo, a neulai in hoihtak in i kepcing theih loh man hi zaw hi. Gamkhang to na mun ah om naupang te banghang in hon teizaw diak, pilzawdiak, siamzaw diak hiam cih i et ciangin, a neulai in, a ki kepcing zia leh a kipat tat dan a hoih a siam man uh hi. Apil sa, asiam sa, a hausa in a suak uh na hi tuan khollo uhhi.\nNupi te nau napaai sung in nek le dawn, gamtat luhek kidawp di thupi mahmah hi. A pha deuhin na suahhun a tun ma kha nih sung peuhmah kidawp huaihi. Tu hunsung in na lungsim puakzia a tamzaw tawh kizui in hongpiang di naungek zong a lungsim hon pua di hi. Lungnuam, lungtai in na om leh, na ta zong mi lungnuam, migi hon suak di aa, lungham in na phunphun leh na ta zong lungtom baih in migilo hong suak thei di hi. Tuibuk, za, khaini na tamzat leh nata pumpi cinglo, khuaza lo, mitmu lo, pau thei lo cih ban ah a khuak khanto na zong zia kai sak thei hi.\nHonsuak naungek pen, nu nawizu mah pia leng natna tampi dalzo hi. A phadeuh in kha guk sung peuhmah piak hamtang di thupi hi. Nautawi dan a kipan, a khut khe te zong a hoih na di in, zutsak siamdi thupi hi. Kum khat bang hon pha in, hon teizawk deuhteh, mipil milian khat mah in ngaihsun in, mukpau kampau hoihte tawh paupih di thupi hi.\nNaungek, naupang a kapciang in Dawi, Sikha, Zawhngeu, Ui cihbang tawh khem di hi lo hi. Naupang mawkkap omlo aa, gilkial maw, ihmut suakmaw, damlo maw khat hi di hi. Zawhngeu te, ui te a it theihna di in hilhdi hi zaw aa, Dawi leh Sikha te i muh ngei nai lo pi mataw. Kum nih kum thum pan in laisiangtho, naupang tangthu a hi zong, thu hoih tuamtuam gen pih zel di thupi hi. Kum thum a cin ciang in ABC a kipan i deihsak penpen hilh kipan thei ta hi. A neulai in na hilh dandan tawh hon khangkhia di cih phawk tawntung in.\nA kumtawh a kituak lo, a kilawm lo, gamtat luhek, mukpau kampau akipan video, dvds te et sak lohpi thupi hi. Amuh na ah, za, tuibuk teepkei ni. Nupa kikal kikam tamna thu khat peuhpeuh i neihkhak teh, tate muhna ah i gen loh di thupi hi. A neulai in a lungsim sung ah launa, laitang natna a omloh di thupi mahmah hi. Thu hon man di deihna tawh, sat gawp lausak gawp te zong, lai nat na leh launa piangsak thei a, nidang teh itna leh zahtak na hon nei nawn lo di hi. Khut lum, cianglum te ki dawm ni. Galkap ki uk dan pen innsung ki uk na di in khauhpai lua thei hi.\nNaupang nono thuthei nuam, naupang nono veihnam khau cihte pen zatdi in kilawm hetlo hi. Naupang te zong deidan kei ni. Pasian in mi khempeuh a kikim in hon bawl hi. A munmun leh a hunhun in zahtakna, pahtawina leh hanthotna te piaksiamdi kisam mahmah hi. Itna zong i lak theihzel di thupi hi. A theihnop thu te a tel di in gensiam ni. Thudawn lohna, olmawh lohna in lungsim neusak in, kimuan na kiamsak aa, a lungsim kisia sak thei hi. Nasep kuanloh ni te ah tate hunpia in hun i zatkhop theih di thupi mahmah hi. Innkuan ki itna khang sak in lungnop na honpia mahmah hi.\nA thupi tampi omlai mah ta leh atawp na ah, itna leh zahtakna tawh khat leh khat kimuan na a om innkuan i hih theihna di hanciam kawmin innkuan sungpan, veng, pawlpi, khuapih, gampih a di in phattuamna a bawlthei mite i hihdi hanciam ni.\nA. Naupang' Lungsim\nA suakcil naungek in a lungsim ngaihsut akhantoh theih nang a mathu tawh bawl theilo a hih man in, nulepa te in damdam in pattah siam ding kisam hi. Kum thum kum li a phak uh ciangin thungaihsut theihna khuak (theory mind) hong lamto thei ta uh a, mi lungsim ngaihsut na, thuak na leh upna te hong telthei ta uhhi. Kum li a phak uhciang in, a khial leh aman hong theita uhhi. Lungsim puakzia leh gamtat zia te a tamzaw in pumpi cilehsa omzia (genes & biology) tawh kizui hi. Hehbaih na, lungduai na, zumbaih na leh hangsan na cih te pen pianpih cilesa tawh kizui hi ci in mipil ten gen uhhi. Tua ban ah khangkhiat na innsung, kim leh paam cih te in zong tampi tak in hong kikhel sak hi.\nNaupang lungsim puakzia namnih in kimu thei hi. Pattah zia tungtawn in hong khang khia pianpih lungsim (attachment) leh theihnopna lungsim (exploratory) kici hi. Hoihtak in a kikem leh a kidon naupang lungsim sung ah lungmuan na om den a himan in, a hun, a tha te thukan na in hong zang siam aa, theihnopna lungsim zong hong khangto hi. Hi naubang te pen lungmuang (secured) mahmah uhhi. A lang khat ah, hoihtak in a kidon lo naupang lungsim sung ah lungmuan na om ngei lo hi. Lungmuan na a ngah theihna ding in kineih tawm in hanciam den a hihman in, pianpih lungsim, thungaih sut theihna lungsim khangtoh zia, hong ziakai hi. Tua a hih man in, bawltawm lungsim(secondary attachment) cih khat hong nei tohi.Hi bang naupang te pen a kikem khial naupang (maltreated children) hi in, lungsim patau (insecured) den uhhi.\nB. A pantah khial Nulepa\nLungsim puakzia te neulai in ki pattah zia tawh kizui in tampi takin khangtoh hi. Tate a pantah khial pen atam zaw in nulepa te hizaw a, thudang nadang te hilo hi. Tua ahi ciangin, nulepa te dinmun pen hong thupi mahmah hi. Nulepa pawl khat te in tate satgawp, bawlsia gawp thei uhhi. A mauzong a utman hi sam lo hi. A mau tuakkhak hamsat na, gentheih na tungtawn in naupang te pattah thei uhhi. Khutlum, cianglum te zat banah inn khan sung khawng ah khakcip thei lai uhhi. Hibang ki ukna sung ah kitot, kibuan na peuh om thei zel aa, launa leh hehna piangsak in ki muanna omlo hi. Naupang te launa leh hehna tawh khangkhia ahih man in, agol uh ciangin lungtom in gilo (aggressive) thei uhhi.\nNulepa pawlkhat te leuleu tate in amau thu leh amau deihna te agen uh ciangin, lungham in a hehsuak thei uhhi. Tate tung ah itna, donna a piakding sang in amau leh amau kinawl khin in, lungsim khantoh nang bangmah sepsak lo uhhi. Tate in ki tangsap na, lung kham na khawng a gen uhciang in,"Buai veng aw. A kisam lo, a thupi lo pipi in nulepa te hong nawngkai sak kei un, tapil ten nulepa te lungkham na ding in bawllo uhhi," cih bang kammal te zangpha diak uhhi. Tate in nulepa maimuh nang leh paktat na ngah theih nang in hanciam uh aa, hamsat na, lung kham leh a kitang sap na te uh gen ngam lo in imcip thei uhhi. Gamtat hoih in gamta lengbek nulepa hong it ding hi cih lungsim tawh khangkhia uhhi. Hibang naupang te atam zaw in gam dai uh in, lung tang pha mahmah uh aa lainat na ding thu peuhmah ngaihsun ngamlo uhhi. Ahi zong in, a pianpih lungsim takpi tawh hilo in kineih tawm lungsim tawh khangkhia uhhi. A kinawl khin naupang (avoidant) kici hi.\nAdang nulepa pawlkhat te in amau deihna leh kitangsap na bek tawh ki tuamcip uh aa, tate kinbawl lo in utbang in gamta sak leuleu thei uhhi. Tate deihna leh kisapna te telsiam dingin hanciam lo uhhi. Hi bang nulepa te lungsim sung ah minbang hong ci ngaihsut tam cih tawh lung himawh tawntung thei uhhi. Tua hi aa, tate deihna leh kitang sapna te hong don (respond) zolo uhhi. Tate in nulepa te donding leh itding a utna uh tawh, innsung ah van le na hong su koikoi in, hong gamlum thei mahmah uhhi. Gamtat phia mahmah uh aa, a hizong in nulepa te in bangdeih uhhiam cih na theihsawm tuan lo uhhi. A hanciam sunsun uhciang in, tate in nulepa te tungah lung muanna nei zo nawnlo uhhi. Nulepa te zong amau thanem na leh kitangsap na tawh lunghiang zel uh a, lungsim telcian na (assurance) pia zo tuan lo uh aa, hanciam suak ngamlo zel koikoi uhhi. Hi bang naupang te pen lungkim lohna tawh kidim den uh aa phengphia(ambivalent or hyperactivated) thei mahmah uhhi.\nPawl khat te leuleu in naupang te koici pattah ding cih a theihloh ban ah, lau thei uhhi. Hi bang nulepa te pen a mau neulai in lainatna leh khasiat na tawh a khangkhia te hi thei aa, a mau hun a tung ciangin a tate kepdan ding theilo uhhi. Adang pawlkhat te in ta masa a neih lai un kamsiat na tawh deih loh pen in hong nusia baih hi. Tua bang nulepa te in ta a neih ding leh a kep ding uh lau mahmah uhhi. "Tate piang kei ta hohle maw," cihbang in ngaihsun thei zel uhhi.\nC. A pattah siam Nulepa\nNulepa siam te in tate lungsim khantoh nangin hanciam den uhhi. Tate lungsim sung ah lainat na, launa a omloh na ding in atawntung kidawm uhhi. Naupang te lungkim lo in hongkap, hongnuak uhciang in satgawp taigawp lo in, banghang lungnuam lo hiam ci in ngaihsun zaw uhhi. "En sin vua, hih tangvalno den in kapkap hi i cih leh nawi honteep takteh hon nuipah phiangphuang liangveh," cih bang kammal te zang uhhi. Apha deuh in, tate kitangsap hun, lungkham hun, leh lungkiat hun te ah a tawntung in telsiam tak in itna, huhna leh thapiak na te nei den uhhi. Nulepa leh tate kizopna ah khat leh khat ki itna, ki zahtakna leh ki muanna banah kitel siamna om den a hihman in, lungkim na leh lungnop na omhi. Hibang naupang te a lungkham, lung kiat hun a om hangin sauvei lo a, lungnuam lungkim baih mahmah uhhi. Hehna leh lainat na te kemcing lo in, maisak in mangngilh baih uhhi. Atam zaw in thu gualnuam uh a, kizop zia siam in lungsim hoih pua thei uhhi. Tua ban ah, thungaih sutna leh thumuh na te ah midang te sang in a huam in (objectively) mu thei zaw uhhi.\nAtawpna ah, i ngaihsut khak loh kampau khat a hi kei leh gamtat na khat in mitam pi mailam nuntak na tampi tak hoih sak a hih kei leh kisia sak thei a hih lam phawk tek leng, mi tampi a ding in phattuam na tampi tak hong om thei ding hi.\nLaigelpa C.S. Dal (MSc Political Science; BSc (Hons) Economics) in Zomi eLibrary / Laibusaal adong in phalna hong piak ahi hi.\nC.S. Dal Blog.\nItem Reviewed: Zomi leh Naupang, Gelh - CS Dal Description: Rating: 5 Reviewed By: Cinpu Zomi


url: =Thai gamsung ah Boat khat puakkham in mi 16 liam :: ZOMI DAILY\nposted on 14 January 2018 at 11:37 pm Lomkholna: News, Sawltak, World\nThai gamsung aom Phi Phi Le Island kici tuikulh mailian ah Boat khat tuni Sunday ni in puakkham in mi 16 liam cih Reuters pan kiza hi. Tua apuakkham gunkuang pen Speedboat kici ahattai zalzalthei te hi a, atungah Passenger mi 31 atuang uh ahihi.\nAtuahsiatna Phi Phi Le Island kici pen Southern Thailand, Krabi Province sung aom hi a, aliam Passenger atamzaw pen China gampan in khualzinmi vive hizaw hi ci’n Phi Phi Police te’n Reuters te tungah genkhia uhhi.\nTua Speedboat pen amin “King Poseidon” kici a, Phuket Island panin Phi Phi ah Passenger te apuakding in apai laitak ahihi. Tuipi tungah atailaitak in Engine meikuang in puakkham a, Tourist mi 14 leh Crew Member mi 2 liam uhhi.\nEngine meikuang liangding in bangci bangin kipankhia cihpen ki theicianlo a, kumpi thunei te’n akanciansan laitak uh ahihi.\nAliam mi 16 te lakah mi 6 pen gimphadiak, huaisia phadiak uhhhi ci’n Phi Phi Hospital Sfaff te’n genkhia uhhi. Tua agim phadiak aliamte pen Phuket aom Hospital ah ki puaksawn cihzong kiza hi. Adangte ahihleh zato ah zatui akibawlkhit ciangin ki tuaksak kikpah uhhi.\nSouthern Thailand gamsung aom Beach Resorts te leh Islands tepen gamdangmi khualzin te apainop mahmahna mun, Major Tourist Attraction ahihi. Adiakdiak in November kha panin March kha kikal pen “high season, peak season” kici a, khualzinmi tamphadiak hi.\nMore: Thai gamsung ah mawtaw tuahsia in, Myanmar gammi 13 si\nThai Ministy of Tourism and Sports te pulakna ah abeisa kumsung in gamdangmi khualzin Tourist akigawm in mi 35 Million zin ci uhhi. 2018 kumsung inzong agamsung ah gamdangmi khualzin 37 Million leh 38 Million kikal azinding in lamen uh a, Tourism pen aki limgin mahmah uh ahihi. Abeisa kumsung khualzin mi 35 Million lakah 10 Million pen Sengam pan Chinese Tourist vive ahi uhhi. Sawltak #zomidaily\nPrevious: Turkey gamah vanlengkhat Runway pan pialkhia in, tuipisung tusukdek\nNext: Singapore leh Malaysia ah tusungteng khuahun votmahmah\nGalhangpa Pu Tuang Ngam tangthu\nA lamdangpi hizel ~ Thawn Tuang